text:
Koulutusaika oli jalkaväen osalta kolme vuotta ja pioneeri- ja tykistöaselajien osalta neljä vuotta. Koulutuksen aikana kurssilaiset perehtyivät paitsi sotilasoppiin myös yleissivistäviin aineisiin. Syynä tähän oli edellä mainittu oppilasaineksen tiedollinen kirjavuus. Sotilasaineita olivat asekäsittely, tykistöoppi, taktiikka, linnoitusoppi ja pioneeriaineet sekä topografia. Yleissivistäviä olivat muun muassa historia ja maantieto. Lisäksi opiskeltiin matematiikkaa ja urheiltiin. Mainittakoon, että koululla oli oma urheiluseura, Punatähti. Kulttuuritarjonnasta huolehti kurssilaisten oma näytelmäryhmä.
Oppilaitoksen aseenkäsittelykursseilla opetettiin paitsi henkilökohtaisen aseen, Mosin-Nagantin kiväärin, myös saatavilla olleiden muiden yksikkökohtaisten taisteluvälineiden käsittelyä. Näitä olivat Maxim-konekivääri ja erilaiset tykkimallit. Lisäksi harjoiteltiin käsikranaattien käyttöä. Vuosikurssit saivat myös käytännön harjoitusta osallistuessaan erilaisiin järjestettyihin sotaharjoituksiin. Poikkeuksena tästä olivat ensimmäiset, vuoteen 1922 mennessä valmistuneet upseerierät, jotka pääsääntöisesti rekrytoitiin Venäjän sisällissodan taisteluihin. Heidän koulutusaikansakin poikkesi yllä mainituista vuosimääristä.
Arki punaupseerikoulussa oli karua ja ankaraa. Rangaistuksia annettiin helposti ja suhteellisen vähäisistäkin rikkomuksista. Lisäksi erityisesti ensimmäisinä toimintavuosina oli pulaa niin varusteista, oppimateriaaleista kuin ravinnostakin. Kurssilaisten tulotkin olivat pienet, mahdollisuudet omiin hankintoihin olivat jatkuvasti vähäiset. Opettajat arvostelivat oppilaansa määräajoin ja heikoimmin menestyneimmät saattoivat menettää opiskeluoikeutensa, jopa sotilasarvonsakin.


title: Pietarin kansainvälinen punaupseerikoulu

text: Pietarin kansainvälisenä punaupseerikouluna tunnettu oppilaitos ehti toimia monilla eri nimillä. Vuonna 1921 koulun nimeksi tuli Pietarin kansainvälinen sotakoulu, seuraavana vuonna Pietarin kansainvälinen päällystökoulu ja vuonna 1923 edelleen Yhdistetty kansainvälinen päällystökoulu. Koulu jatkoi toimintaansa vuoteen 1926, jolloin se suljettiin. Suomessa oli jo pitkään tunnettu huolta sen toiminnasta ja nykyisen Suojelupoliisin edeltäjä Etsivä keskuspoliisi (EK) oli usean vuoden ajan seurannut tarkasti koulun toimintaa pitäen yllä luetteloita sen suorittaneista suomalaisista. Oppilaitoksen lakkauttamisen syynä oli erityisesti se, että Suomen viranomaiset jatkuvasti syyttivät koulua sekä vuonna 1920 solmitun Tarton rauhansopimuksen että kahta vuotta myöhemmin allekirjoitetun rajarauhasopimuksen vastaiseksi. Aikaansaadulla koulun lopettamisella oli kuitenkin vain vähän varsinaista merkitystä, sillä tuolloiset oppilaat sijoitettiin muihin vastaaviin oppilaitoksiin heidän opintojensa siitä merkittävästi kärsimättä.


title: Star Trek: Avaruusmatka

text: Star Trek: Avaruusmatka (Star Trek: The Motion Picture) on Robert Wisen vuonna 1979 ohjaama ensimmäinen "Star Trek" -televisiosarjaan pohjautuva elokuva.


title: Star Trek: Avaruusmatka

text: Tarinassa Maata lähestyy uhkaava vieras voima, joka tuhoaa tieltään kaikkea, jopa pelättyjen klingonien aluksia. Maan pelastamiselle on niukalti vaihtoehtoja. USS "Enterprisen" vanha miehistö kootaan jälleen yhteen, ja amiraaliksi kohonnut James T. Kirk palaa komentoon kolmen vuoden tauon jälkeen.


title: Star Trek: Avaruusmatka

text: Paljon on muuttunut: hoitaja Chapel (Barrett) on nykyisin lääkäri; tohtori McCoy on entisenlainen vastarannan kiiski ja suostuu tulemaan matkaan vasta pitkän maanittelun jälkeen – haukkuen kaiken uuden varustuksen pataluhaksi.


title: Star Trek: Avaruusmatka

text: Samoin Mr. Spock tulee mukaan varsin myöhään: hän on ollut kotiplaneetallaan opiskelemassa "kolinahria" eli Surakin filosofian syvintä ydintä. Telepaattinen yhteys Maata lähestyvään uhkaan saa hänet kuitenkin kieltäytymään ottamasta vastaan opiskelunsa huippua, täydellisen loogisuuden tunnusta, jota hän on niin kovin tavoitellut; Spock päättää hylätä opintonsa ja palata Enterpriselle.


title: Star Trek: Avaruusmatka

text: Mitä lähemmäs "Enterprise" miehistöineen uhkaa pääsee, sitä enemmän se paljastaa itsestään. Se kaappaa navigaattori Ilian ja palauttaa tämän keinotekoisena kopiona Enterpriselle tutkimaan alusta ja sen miehistöä. "Ilia" kertoo olevansa V'Gerin yhteyshenkilö. Lopulta käy ilmi, että tuhoajan ytimessä onkin Maasta aikoinaan avaruuteen lähetetty Voyager 6-luotain. Monivaiheisen kulkunsa aikana laite on kokenut suuria mullistuksia. Niiden jäljiltä sille on kehittynyt tietoisuus ja siitä on muokkaantunut eräänlainen suuri lapsi, joka etsii vastauksia olemassaololleen tuhoisin tavoin.


title: Star Trek: Avaruusmatka

text: Joidenkin kriitikoiden mukaan tarinan ydin on saatu Arthur C. Clarken romaanista "Uhka avaruudesta" (1972).


title: Levänluhdan muinaisjäännökset

text: Levänluhta tai Leväluhta on soinen lähde Orismalan kylässä Isossakyrössä. Levänluhta tunnetaan arvoituksellisista muinaisjäännöksistään. Ensimmäinen kirjallinen maininta Levänluhdasta on vuodelta 1674, jolloin Isonkyrön seurakunnan kirkkoherra Israel Alftanus kirjoitti Tukholmaan muinaislöytöjä tutkivalle toimielimelle paikasta, josta on löytynyt ihmisen luita "läpi aikojen".


title: Levänluhdan muinaisjäännökset

text: Levänluhdasta on arkeologisissa kaivauksissa löydetty rautakaudella järveen haudatut vajaan sadan vainajan jäännökset, pronssikattila ja koruja. Paikalla ei ole nykyään muuta kuin pieni lähde, mutta mm. biologi Harald Lindbergin 1910-luvulla tekemissä maa-ainetutkimuksissa löytyi viitteitä erilaisista lummekasveista, mikä viittaa laajemman vesipinta-alan olemassaoloon muinaisina aikoina. Ruumiiden pehmytkudokset eivät ole säilyneet juuri lainkaan (vrt. Luoteis-Euroopan hyvin säilyneet suoruumiit). Aiemmin uskottiin, että nämä ihmiset olivat jopa aikalaisikseen poikkeuksellisen lyhytkasvuisia, miehet keskimäärin 158 cm ja naiset 147 cm. Viimeisin tutkimus (Markku Niskanen, Oulun yliopisto) on kuitenkin osoittanut että suurin osa aikuisista levänluhtalaisista oli naisia ja että heidän keskimääräinen ruumiinkokonsa on edellä esitettyä selvästi isompi eikä poikkea merkittävästi muista samanaikaisista pohjoismaisista ihmisistä.


title: Levänluhdan muinaisjäännökset

text: Ihmisluiden osalta Levänluhta oli uusien ajoitusten mukaan käytössä 300-luvulta 700-luvulle. Levänluhdan merkityksestä on useita teorioita. Paikkaa on vanhastaan arveltu uhripaikaksi, jolloin vainajat voisivat olla ihmisuhreja. Tämä ei olisi aivan tavatonta, esimerkiksi germaanien ja kelttien tiedetään uhranneen joskus ihmisiä soihin, ja lasten "suolle vieminen" (sekä "urosten upottaminen") tunnetaan myös suomalaisessa tarustossa. Käsitystä vastaan puhuu kuitenkin se, että valtaosassa luurankoja ei ole väkivallan merkkejä. Paikkaa on arveltu kalmistoksi. Joidenkin arveluiden mukaan paikka voisi myös olla tautiepidemian tai nälänhädän vuoksi kuolleiden joukkohauta, mutta paikan pitkä käyttöhistoria ei sovi yksittäistä katastrofia korostavaan tulkintaan. Myöskään muualla Suomessa ei ole tutkimusten mukaan ollut tuohon aikaan laajempia katastrofeja, vaan pikemminkin päinvastoin (ks. esim. Wessmann 2009.)


title: Levänluhdan muinaisjäännökset

text: Mukana on lapsia ja vanhuksia ja eri-ikäisiä eläimiä. Ihmisten pitkänomaisen pääkallon perusteella heidän on katsottu eroavan esimerkiksi nykypäivän skandinaaveista, suomalaisista ja saamelaisista. Niskasen mukaan kyse kuitenkin oli tässäkin suhteessa varsin normaaleista rautakauden pohjoismaalaisista. Mikään ei estä, että levänluhtalaiset ovat nykysuomalaisten esi-isiä, vaikka kallonmuodossa onkin tapahtunut muutoksia.


title: Levänluhdan muinaisjäännökset

text: Levänluhdasta löytynyt suhteellisen runsas eläimenluuaineisto näyttäisi kuuluvan eri ajanjaksoihin mikä viittaa Leväluhdan pitempään tai toistuvaan käyttöön. Radiohiiliajoitusten mukaan lehmänluut ovat esiroomalaiselta rautakaudelta ja hevosenluut varhaiskeskiajalta. Eläimenluiden merkitystä Levänluhdassa ei tunneta.


title: Levänluhdan muinaisjäännökset

text: Tutkimuksen mukaan ruumiiden mukana on haudattu myös arvoesineitä, joten kyse ei ole orjista. Paikalta ei ainakaan vielä vuoden 2014 kaivausten yhteydessä löytynyt asutuksen jälkiä.


title: Levänluhdan muinaisjäännökset

text: Seitsemän Levänluhdan yksilön jäänteiden geenitutkimuksessa kuusi oli läheistä sukua nykyisille saamelaisille ja yksi oli läheistä sukua nykyisille liettualaisille, norjalaisille ja islantilaisille. Kolme nykyisten saamelaisten kanssa yhteistä perimää jakaneen yksilön perimä tutkittiin myös tarkemmalla tasolla. Heistä yksi oli erittäin lähellä nykyisiä saamelaisia, yksi oli jonkin verran aasialaisempi ja yksi muistutti nykyisiä virolaisia.


title: Levänluhdan muinaisjäännökset

text: Levänluhdan ja Käldamäen alueen paikannimistöä ja sen historiallista kerrostuneisuutta tutkinut Pauli Rahkonen on esittänyt, että Levänluhdan ja Käldamäen vesihautaukset tehneet ihmiset eivät todennäköisesti ole puhuneet saamelaisia, itämerensuomalaisia tai germaanisia kieliä, vaan todennäköisemmin tuntemattomia paleoeurooppalaisia tai länsiuralilaisia kieliä, joiden läsnäoloon alueella viittaa paikannimistöön substraattina sisältyvä sanasto. Vöyrin ja Isonkyrön alueella paikannimistön historiallisten kerrostumien tutkimusta helpottaa mahdollisuus ajoittaa paikannimiä suhteuttamalla ne maannousun nopeuteen.


title: Levänluhdan muinaisjäännökset

text: Ainoa löytöpaikka, jota voidaan verrata Levänluhtaan, on Vöyrin Käldamäki, josta on löydetty kuuden vainajan jäännökset. Käldamäki ajoittunee suurin piirtein samalle ajalle kuin Levänluhta. Levänluhta on lähde kun taas Käldamäki on ollut umpeutuva merenlahti. Tosin - kuten ensimmäisessä kappaleessa on mainittu - on myös viitteitä siitä, että Levänluhtakin on muinoin ollut laajempi vesialue.


title: Baku–Tbilisi–Ceyhan-öljyputki

text: Baku–Tbilisi–Ceyhan-öljyputki kuljettaa raakaöljyä 1 768 kilometrin matkan Azerbaidžanin öljykentiltä Kaspianmeren rannalta Georgian läpi Turkin Horasanin ja Erzurumin kautta Ceyhanin satamakaupunkiin Välimeren rannalle. Se on maailman toiseksi pisin öljyputkisto Venäjän Družban putkiston jälkeen. Putkeen alettiin pumpata öljyä 10. toukokuuta 2005 ja se saavutti Turkin Ceyhanin noin vuotta myöhemmin, 28. toukokuuta 2006.


title: Baku–Tbilisi–Ceyhan-öljyputki

text: Kaspianmeren ympäristössä on arvioitu olevan 220 miljardin barrelin öljyvarat, mikä riittää maailman kahdeksan vuoden käyttöön. Öljyntuotannon ennustetaan nousevan 1,5 miljoonaan barreliin päivässä (koko maailman öljyntuotanto on noin 75 miljoonaa barrelia päivässä)


title: Baku–Tbilisi–Ceyhan-öljyputki

text: Kaspianmeren ympäristöstä öljyn kuljetus on ongelmallista alueen poliittisen tilanteen vuoksi. Lyhin suora kuljetusreitti olisi Persianlahden rannalle Iranin kautta. Myöskään riippuvuutta Venäjästä ei länsimaissa ole haluttu lisätä. "Western Early Oil" -putkisto Azerbaidžanista Georgian Mustameren rannikolle oli jo rakennettu, mutta sen kapasiteetti oli erittäin rajallinen, 115 000 barrelia päivässä. Päätös putken rakentamisesta tehtiin 18. marraskuuta 1999 ETYJin kokouksessa Turkissa ja rakennustyö alkoi syyskuussa 2002. Putki vihittiin käyttöön 25. toukokuuta 2005, jolloin paikalla tilaisuudessa olivat presidentit Nursultan Nazarbajev, İlham Əliyev, Mikheil Saakašvili ja Ahmet Necdet Sezer sekä Yhdysvaltain energiaministeri Samuel Bodman.


title: Baku–Tbilisi–Ceyhan-öljyputki

text: Putken omistajat ovat BP (30,1 %), State Oil Company of Azerbaijan (25,0 %), Unocal (USA; 8,90 %), Statoil (Norja, 8,71 %), Türkiye Petrolleri Anonim Ortaklığı (TPAO) (Turkki; 6,53 %), Eni/Agip (Italia; 5,00 %), Total (Ranska 5,0 %), Itochu (Japani; 3,4 %), Inpex (Japani; 2,50 %), ConocoPhillips (USA; 2,50 %) ja Amerada Hess (USA; 2,36 %)


title: Baku–Tbilisi–Ceyhan-öljyputki

text: Kuljetusmaksut tuovat Georgialle 1,5 % sen bruttokansantulosta. Muutenkin öljyputki on Kaspian alueen maille hyvin tärkeä osa itsenäisyydestä Venäjästä, koska se on ainoa tapa viedä öljyä Venäjästä riippumatta.


title: Baku–Tbilisi–Ceyhan-öljyputki

text: Terroristien hyökkäys 22. joulukuuta 2006 tuhosi osan putkea. Myös 6. elokuuta 2008 tapahtui Turkissa merkittävä putken räjähdys, jota epäiltiin PKK:n aiheuttamaksi, mutta todennäköisesti kyseessä oli tekninen ongelma. Epävarmuuden vuoksi Georgia on joutunut hankkimaan öljyä ja kaasua myös Venäjältä ja Iranista, mikä on ollut sille ongelmallista. Venäjä on kiristänyt hintoja ylöspäin, koska Iran ei ole toimitusvaikeuksien takia pystynyt myymään öljyä Georgialle.


title: Michel Ouellet

text: Michel Ouellet (s. 5. maaliskuuta 1982 Rimouski, Québec) on kanadalainen ammattilaisuransa lopettanut jääkiekkoilija, pelipaikaltaan oikea laitahyökkääjä. Hän pelasi neljä kautta NHL-liigassa, edustaen Pittsburgh Penguinsia, Tampa Bay Lightningia ja Vancouver Canucksia. Valtaosan urastaan Ouellet pelasi Pohjois-Amerikan alasarjoissa.


title: Michel Ouellet

text: Ennen ammattilaisuraansa Ouellet pelasi neljä kautta, vuodet 1998–2002, synnyinkaupunkinsa seuran Rimouski Océanicin riveissä LHJMQ-junioriliigassa. Kahdella viimeisellä juniorikaudellaan hän oli joukkueensa paras pistemies, 2000–2001 92:lla tehopisteellä (42 maalia ja 50 syöttöpistettä), jotka syntyivät 63:ssa runkosarjaottelussa, ja 2001–2002 98:lla tehopisteellä (40 maalia ja 58 syöttöpistettä), jotka syntyivät 61:ssä runkosarjaottelussa. Ensiksi mainitulla kaudella hän voitti myös joukkueensa sisäisen maalipörssin ja jälkimmäisellä syöttöpörssin.


title: Michel Ouellet

text: Yhteensä Ouellet edusti Rimouskia neljän kauden aikana 224:ssä LHJMQ:n runkosarjaottelussa ja teki niissä 299 tehopistettä, 125 maalia ja 174 syöttöpistettä. Pudotuspeliotteluja hänelle kertyi 43, joissa hän teki 32 tehopistettä, 13 maalia ja 19 syöttöpistettä. Kevään 2001 pudotuspeleissä hän jakoi Thatcher Bellin kanssa Rimouskin sisäisen pistepörssin kärkisijan ja keväällä 2000 hän oli voittamassa Rimouskissa sekä President's Cupia (LHJMQ:n mestaruus) että Memorial Cupia (Canadian Hockey Leaguen mestaruus).


title: Michel Ouellet

text: Ouellet sai NHL-varauksen, kun Pittsburgh Penguins varasi hänet numerolla 124 neljännellä kierroksella. Hän siirtyi ammattilaiskaukaloihin kaudella 2002–2003, joka kului pääasiassa Penguinsin ECHL-yhteistyökumppani Wheeling Nailersin riveissä. Hän pelasi tuolla kaudella myös neljä ottelua AHL-seura Wilkes-Barre/Scranton Penguinsissa. Kaudet 2003–2004 ja 2004–2005 Ouellet pelasi kokonaan Wilkes-Barre/Scrantonissa ollen molemmilla kausilla joukkueen eniten pisteitä tehnyt pelaaja. Ensiksi mainitulla kaudella hän teki 49 tehopistettä (30 maalia ja 19 syöttöpistettä) 79:ssä runkosarjaottelussa ja jälkimmäisellä 63 tehopistettä (31 maalia ja 32 syöttöpistettä) 80:ssä runkosarjaottelussa. Hän voitti molemmilla kausilla myös joukkueen sisäisen maalipörssin. Keväällä 2004 Ouellet pääsi pelaamaan AHL:n mestaruudesta eli Calder Cupin voitosta, kun Wilkes-Barre/Scranton kohtasi loppuotteluissa Milwaukee Admiralsin. Admirals vei finaalisarjan suoraan voitoin 4–0. Vuonna 2004 Ouellet tuli valituksi myös AHL:n tulokkaiden tähdistökentälliseen voitettuaan tulokkaiden maalipörssin ja sijoituttuaan viidenneksi tulokkaiden pistepörssissä.


title: Michel Ouellet

text: Ouellet aloitti myös NHL:n työsulun jälkeisen kauden 2005–2006 AHL:ssä, mutta marraskuussa 2005 hänet nostettiin ensimmäistä kertaa Penguinsin NHL-miehistöön. Hän pelasi ensimmäisen NHL-ottelunsa 22. marraskuuta, jolloin Penguins kohtasi Washington Capitalsin. Muutama päivä myöhemmin hän loukkasi selkänsä, mikä piti hänet sivussa muutamasta NHL-pelistä, ja joulukuun alussa hänet lähetettiin takaisin AHL:ään. 15. joulukuuta hänet kutsuttiin kuitenkin takaisin Pittsburghin riveihin ja seuraavana päivänä hän teki uransa ensimmäisen NHL-maalin ottelussa, jossa Penguins kohtasi Buffalo Sabresin. Ouellet pelasi ensimmäisellä NHL-kaudellaan lopulta 50 runkosarjaottelua, joissa syntyi 32 tehopistettä, 16 maalia ja 16 syöttöpistettä. Toisella NHL-kaudellaan Ouellet pelasi 73 runkosarjaottelua ja viisi pudotuspeliottelua. Runkosarjassa hän teki 48 tehopistettä, 19 maalia ja 29 syöttöpistettä, ja pudotuspeleissä kaksi syöttöpistettä. Hän oli runkosarjassa Penguinsin kuudenneksi paras pistemies.


title: Michel Ouellet

text: Heinäkuussa 2007 Ouellet siirtyi vapaana pelaajana Tampa Bay Lightningiin kaksivuotisella sopimuksella. Ouellet ehti pelata Tampa Bayssä yhden kauden. Kauden 2008–2009 alussa hänet kaupattiin Vancouver Canucksiin yhdessä Shane O'Brienin kanssa. Vaihdossa Tampa Bay sai Lukáš Krajíčekin ja Juraj Šimekin. Hän pelasi suurimman osan tuosta kaudesta AHL:n Manitoba Moosessa.


title: Michel Ouellet

text: Ouellet jätti NHL:n kauden 2008–2009 päätteeksi ja siirtyi Sveitsin pääsarjaan, Fribourg-Gottéronin riveihin. Fribourg-Gottéronissa Ouellet pelasi 11 runkosarjaottelua ja viisi pudotuspeliä. Kaudeksi 2010–2011 Ouellet siirtyi Saksan pääsarjaan, Hamburg Freezersin joukkueeseen.


title: Michel Ouellet

text: Vuonna 2011 Ouellet palasi Pohjois-Amerikan sarjoihin tehtyään jälleen sopimuksen NHL-seura Tampa Bay Ligthningin kanssa. Hän ei pelannut kaudella 2011–2012 yhtään NHL-ottelua, vaan koko kausi meni AHL:n Norfolk Admiralsissa. Hän oli voittamassa vuonna 2012 AHL:n mestaruutta, Calder Cupia. Kesäkuussa 2012 Tampa Bay kauppasi sopimuksettoman Ouelletin oikeudet Boston Bruinsiin yhdessä viidennen kierroksen varausvuoron kanssa vaihdossa Benoît Pouliot’hon. Ouellet ei tehnyt kesällä NHL-sopimusta, mutta siirtyi joulukuussa 2012 quebeciläisen LNAH-liigan Thetford Mines Isothermiciin. Ouellet pelasi kaksi kautta Thetford Minesissa, kunnes lopetti aktiiviuransa.


title: Robert Anton Wilson

text: Robert Anton Wilson tai RAW (18. tammikuuta 1932 – 11. tammikuuta 2007) oli yhdysvaltalainen kirjailija, filosofi, psykologi, futurologi, anarkisti ja erinäisten salaliittoteorioiden tutkija.


title: Robert Anton Wilson

text: Robert Anton Wilson syntyi metodistisairaalassa, Brooklynissa, New Yorkissa ja vietti ensivuotensa Brooklynin Flatbushissa, mistä hän noin neljän tai viiden vuoden ikäisenä muutti perheensä kanssa Brooklynin Gerritsen Beachiin, missä hän eli kunnes täytti 13.


title: Robert Anton Wilson

text: Wilson kärsi poliosta nuorena, minkä seurauksena hänelle kehittyi postpoliosyndrooma, joka oli vuosikymmeniä heikkolaatuinen, tai olematon. Vanhemmaksi tullessaan Wilsonin oireet pahenivat, ja hänen jalkansa — ja muu ruumiinsa — heikkenivät pahasti. Wilsonin kaaduttua kesäkuussa 2006 postpoliosyndrooma muuttui niin pahaksi, että hän joutui sairaalaan.


title: Robert Anton Wilson

text: Poliittiseen "The Huffington Post" -blogiin kirjoittava Paul Krassner raportoi 22. kesäkuuta 2006 Robert A. Wilsonin olevan kuolinvuoteellaan läheistensä ja hoitajien ympäröimänä. Wilson jäi henkiin, mutta oli vuoteenomana siitä lähtien.


title: Robert Anton Wilson

text: Kirjailija Douglas Rushkoff ilmoitti 2. lokakuuta 2006 Wilsonilla olevan suuria taloudellisia ongelmia.


title: Robert Anton Wilson

text: Rawilson.comin etusivu sisälti 3. lokakuuta lähtien pyynnön lahjoituksista RAW:n sairaalakuluihin. Slashdot, Boing Boing ja Church of the SubGenius osallistuivat kampanjaan linkittämällä Rushkoffin pyyntöön.


title: Robert Anton Wilson

text: 10. lokakuuta hänen kotisivuillaan kerrottiin lahjoituksia tulleen yli odotusten, ja että ne riittäisivät ainakin puoleksi vuodeksi.


title: Robert Anton Wilson

text: Wilsonin tunnetuin teos "Illuminatus!"-trilogia (1975) (julkaistu Suomessakin Liken kustantamana), jonka hän kirjoitti yhdessä Robert Shean kanssa, tutki humoristisesti yhdysvaltalaisten salaliittoja koskevaa vainoharhaisuutta. Suuren osan kirjojen oudoimmasta materiaalista on peräisin kirjeistä, joita lähetettiin "Playboy"-lehden "Playboy Forumiin", jonka toimittajina Wilson ja Shea työskentelivät. Kirjat sekoittavat todellisuutta mielikuvituksen kanssa saadakseen lukijansa tilaan, jota Wilson nimittää "Operation Mindfuckiksi". Trilogia, kuten monet muut Wilsonin kirjoituksista, sisältää "Celinen lakeina" tunnetuiksi tulleet anarkistiset aksioomat. Wilson laajensi useita "Illuminatus!"-kirjojen teemoista myöhemmissä kirjoituksissaan.


title: Robert Anton Wilson

text: Trilogia voitti libertaristisen Prometheus-lehden "Prometheus Hall of Fame" -kunniapalkinnon 1986, ja se sovellettiin 10 tuntia kestäväksi rock-oopperaksi joka esitettiin Ison Britannian Kansallisteatterissa RAW:n itse tehden siinä myös kameoroolin.


title: Robert Anton Wilson

text: "ssa" (1997) ja muissa teoksissaan hän tutkii diskordianismia, sufismia, futurologiaa, zen buddhismia, Dennis ja Terence McKennaa, Aleister Crowleyn ja G. I. Gurdjieffin okkultisia rituaaleja, illuminatia, vapaamuurareita, yogaa ja muita esoteerisia ja vastakulttuurin filosofioita.


title: Robert Anton Wilson

text: "Prometheus Rising" (1983, 1997) ja "Quantum Psychology" (1990) -kirjoissaan hän hyödyntää muassa Timothy Learyn kahdeksan piirin mallia ihmisen tietoisuudesta, ja tarjoaa tapoja tulla tietoiseksi käytettyjen uskomusjärjestelmien, "todellisuustunnelien" rajoituksista. Learyn tavoin hän tuki ihmisten avaruuden kansoittamista, älyn kasvattamista ja elämänpidentämistä: esi-transhumanistista aatetta, jota Leary kutsui SMILE:ksi (SM=Space Migration, I=Intelligence Increase, LE=Life Extension).


title: Robert Anton Wilson

text: Wilson lainaa teorioita monilta ajattelijoilta, esimerkiksi Buckminster Fullerin utopistisia teorioita, Marshall McLuhanin mediateorioita sekä Richard Bandlerin neurolingvististä ohjelmointia.


title: Robert Anton Wilson

text: Ironisesti — ottaen huomioon kuinka hän on pitkään pilkannut new age -uskomuksia — Wilsonin kirjoja löytyy usein kirjakaupoista, jotka ovat erikoistuneet new ageen.


title: Robert Anton Wilson

text: Hän on sanonut kohdanneensa maagisia "olentoja". Kysyttäessä olivatko nämä olennot "todellisia", hän vastasi niiden olleen "tarpeeksi todellisia", muttei kuitenkaan "yhtä todellisia kuin verovirasto", sillä olennoista oli helpompi päästä eroon. Mm. Cosmic Trigger -kirjassaan hän tekee selväksi ettei usko tai ole uskomatta kuvaamiensa olemassaoloon. Hän on varoittanut vasta-alkajia okkulttisista rituaaleista, sillä niiden kanssa hätäily voi johtaa "energioiden" vapautumiseen, jotka puolestaan saattaisivat ajaa ihmisen "melko hulluiksi". Niiden sijaan hän on kehottanut aloittamaan NLP:llä, zenillä, perusmeditaatiolla tai vastaavilla ennen siirtymistä mahdollisesti häiriötä aiheuttaviin toimiin.


title: Robert Anton Wilson

text: Wilsonilla oli pitkä, vuonna 1982 alkanut suhde "Association for Consciousness Explorationiin" (ACE). Hän puhui useissa yhdistyksen kokouksissa vuonna 1984, ja vieraili monilla "Starwood Festivaaleilla". "Illuminatus!"-kirjasarjan toinen kirjoittaja Robert Shea ja Wilsonin vaimo Arlen Riley Wilson vierailivat hänen kanssaan ACE:n "WinterSun Symposiumissa". He toimivat hänen Amerikan luentoagentteina hänen asuessaan Irlannissa, ja isännöivät hänen "The Inner Frontier" -lavaesiintymisen, jonka hän piti elinikäisen ystävänsä Timothy Learyn kanssa Clevelandissa Ohiossa vuonna 1989.


title: Robert Anton Wilson

text:
Vuoden 2003 "High Times" -lehden haastattelussa RAW kuvasi itseään "malliagnostikoksi" sanoen, ettei kiellä tai hyväksy mitään "maailmankaikkeuden karttaa tai mallia" sataprosenttisesti. "Korzybskia seuraten ajattelen asioita todennäköisyyksinä, en kiistattomina tosiasioina... omaperäistä asenteessani on ainoastaan se, miten sovellan sitä kovista kovimpien tieteiden ja fysiikan ulkopuolelle pehmeämpiin tieteisiin, aina ei-tieteisiin, kuten politiikkaan, ideologiaan, valamiehistöjen lukemiin tuomioihin ja — tietenkin — salaliittoteorioihin."
Yksinkertaisemmin sanottuna, hän "ei usko mitään", sillä "usko on ajattelun kuolema".
RAW on nimennyt filosofiansa "maybe logiciksi" ("ehkälogiikka"), joka on myös hänestä vuonna 2006 tehdyn dokumentin nimi. Dokumentti sisältää kuvamateriaalia Wilsonista yli 25 vuoden ajalta.


title: Robert Anton Wilson

text: Vaikkakin hän on pääasiassa julkaissut materiaalia omalla nimellään, Wilson on myös käyttänyt Baijerin Illuminatiin liittyviä pseudonyymejä, kuten Mordecai Malignatus ja Mordecai the Foul.


title: Robert Anton Wilson

text: Wilson johti "Committee for Surrealist Investigation of Claims of the Normal:ia" eli "CSICON:ia", joka on CSICOP:ia pilkkaava parodiajärjestö. Wilson vieraili useissa Disinformationin tapahtumissa.


title: Robert Anton Wilson

text: Robert Anton Wilson summasi elämänasenteensa optimistisuudeksi, hyväntuulisuudeksi, rakkaudeksi ja hyväksi huumoriksi.


title: Robert Anton Wilson

text: Wilson sairasti poliota ja joutui sen jälkitautien seurauksena pyörätuoliin viimeisinä vuosinaan. Kun hän sairauskulujensa seurauksena koki viimeisinä elinkuukausinaan henkilökohtaisen konkurssin, hänen ystävänsä ja ihailijansa järjestivät rahankeräyksen, joka tuotti satoja tuhansia dollareita ja mahdollisti hänen viimeisten päiviensä viettämisen mukavalla elintasolla. Jälkitaudit johtivat viimein hänen poismenoonsa 11. tammikuuta 2007.


title: AC Siena

text: Associazione Calcio Siena on Italian Serie C:ssä pelaava sienalainen jalkapallojoukkue. Vuonna 1904 Sienaan perustettiin urheilun yleisseura nimeltä "Società Studio e Divertimento". Seuran jalkapallojoukkue perustettiin vuonna 1908 nimellä "Società Sportiva Robur". Nykyinen nimi otettiin käyttöön kaudella 1933–1934. Seuran lempinimiä ovat mm. "Bianconeri" (mustavalkoiset) ja "Robur".


title: AC Siena

text: AC Siena pelasi Italian pääsarjatasolla Serie A:ssa kaudesta 2003–2004 kauteen 2009–2010, mikä olikin seuran ensimmäinen jakso Serie A:ssa sitten kauden 1945–1946. Kauden 2005–2006 päätteeksi AC Siena sijoittui Serie A:ssa 17. sijalle ja sitä uhkasi putoaminen Serie B:hen, mutta Italian jalkapalloskandaalin vuoksi sen sijoitus muuttui 15. sijaksi ja se säilytti paikan Serie A:ssa kaudelle 2006–2007. Tosin se joutui aloittamaan kauden -1 pisteestä. Keväällä 2010 Siena putosi Serie B:hen, nousi sieltä heti seuraavana keväänä takaisin mutta putosi jälleen keväällä 2013 alemmalle tasolle.


title: AC Siena

text: AC Sienalla ei ole suuria saavutuksia. Paras sijoitus Serie A:ssa on 13. sija kausilta 2003–2004 ja 2007–2008.


title: Designmuseo

text: Designmuseo on Helsingissä sijaitseva erikoismuseo. Museo on perustettu vuonna 1873, ja sen alkuperäisenä lähtökohtana oli toimia taideteollisuuden opetuskokoelmana. Nykyisissä tiloissaan Korkeavuorenkatu 23:ssa 140-vuotias museo on ollut vuodesta 1978. Museo jakaa pihansa Suomen arkkitehtuurimuseon kanssa, joka on Kasarmikadun puoleisessa päädyssä korttelia. Museossa kävi vuonna 2017 yhteensä noin 160 000 vierailijaa.


title: Designmuseo

text: Valtakunnallisena erikoismuseona Designmuseo kerää ja tallentaa muotoilualan kokoelmaa, vastaa osaltaan alan tutkimustoiminnasta, kehityksen dokumentoinnista sekä muotoilun nykyaikaa ja historiaa esittelevien näyttelyiden toteutuksesta. Museo tuottaa myös näyttelyitä muotoilun eri alueilta kotimaiseen ja kansainväliseen kiertoon. Museon kotisivuilla on lisäksi erilaisia verkkonäyttelyitä, muun muassa Arabian, Marimekon, sekä muotoilijoiden Kaj Franckin ja Oiva Toikan tuotannosta. "Uusi aika" -näyttelyssä perehdytään suomalaisen muotoilun sodanjälkeiseen kulta-aikaan 1950–1960-luvuille.


title: Designmuseo

text: Museon kokoelmissa on yli 75 000 esinettä, 40 000 piirustusta ja 100 000 kuvaa. Lisäksi museon rekisterissä on tiedot yli tuhannesta muotoilijasta. Museon "Suomalainen muoto" -perusnäyttely esittelee museon kokoelmien pohjalta suomalaisen muotoilun historiaa ja kehityslinjoja. Museossa järjestetään säännöllisesti ajankohtaisia vaihtuvia näyttelyitä.


title: Designmuseo

text: Museorakennuksen on suunnitellut Gustaf Nyström vuonna 1894, ja siinä toimi vuoteen 1977 asti yksityinen ruotsinkielinen oppikoulu Läroverket för gossar och flickor. Rakennuksen omistaa Senaatti-kiinteistöt. Muotoilun World Design Capital Helsinki 2012 -teemavuoden kesällä museoiden välisellä piha-alueella sijaitsi Paviljonki-tapahtumakeskus.


title: Juan Pablo Ángel

text: Juan Pablo Ángel Arango (s. 24. lokakuuta 1975 Medellín, Kolumbia) on kolumbialainen jalkapalloilija, joka edustaa yhdysvaltalaista Los Angeles Galaxyä. Hän on pelipaikaltaan hyökkääjä.


title: Juan Pablo Ángel

text: Ángel aloitti uransa kotikaupungissaan Medellinissä Atlético Nacionalin joukkueessa vuonna 1993. Neljän Nacional-kauden jälkeen argentiinalainen River Plate hankki hyökkääjän itselleen. River Platessa yksi parhaimpia pelaajia ollut Ángel myytiin englantilaiseen Aston Villaan 9,5 miljoonalla punnalla 13. tammikuuta 2001. Aston Villassa hän oli joukkueen paras maalintekijä kaudella 2003–2004.


title: Juan Pablo Ángel

text: 17. huhtikuuta 2007 Ángel siirtyi yhdysvaltalaiseen New York Red Bullsiin. Hän oli joukkueen paras maalintekijä neljän kauden ajan kunnes siirtyi Los Angeles Galaxyyn kaudeksi 2011.


title: Juan Pablo Ángel

text: Kolumbian maajoukkueessa Ángel pelasi 33 ottelua ja teki 9 maalia vuosina 1996–2005.


title: Banco Bilbao Vizcaya Argentaria

text: Banco Bilbao Vizcaya Argentaria (BBVA) on espanjalainen yli 40 maassa toimiva pankki. Pankin tärkeimpiä markkinoita ovat Espanja, Latinalainen Amerikka, Italia sekä Portugali. Pankilla on noin 91 000 työntekijää. Pankki syntyi vuonna 1999 Banco Bilbao Vizcaya- ja Argentaria-pankkien yhdistyessä.


title: Loimi

text: Loimi (joskus hevospeite) on hevosen selkään puettava peite, jonka tarkoitus on suojata eläintä lähinnä kylmältä, kosteudelta, likaantumiselta tai hyönteisiltä.


title: Loimi

text: Loimi kiinnitetään ainakin ryntäiltä ja hännän alta, usein myös yhdellä tai kahdella vyöllä hevosen vatsan alta ja jalkahihnoilla hevosen takajalkojen ympäri. Yksinkertaista peitettä, joka ei myötäile hevosen vartalon muotoja, ei yleensä kutsuta loimeksi vaan huovaksi.


title: Loimi

text: Sopivan kokoinen ja muotoinen loimi ei kiristä eikä hankaa sekä antaa hevosen liikkua vapaasti. Kovinta käyttöä (esimerkiksi piehtaroimista eli maassa kierimistä) kestävät ulkoloimet.


title: Loimi

text: Loimi peittää yleensä hevosen selän, kyljet, lavat ja ryntäät. Siihen saatetaan tarpeen mukaan yhdistää kaulakappale (jopa päähuppu) tai vatsakappale.


title: Loimi

text: Loimi ei yleensä ole hevosen hyvinvoinnin kannalta välttämätön. Sen tarve riippuu sekä hevosyksilöstä että olosuhteista. Terve hevonen ei tarvitse loimitusta ulkona ollessaan pakkasellakaan, jos sillä on normaali kuiva talvikarva, mahdollisuus liikkua vapaasti ja hakeutua suojaan viimalta ja sateelta, sekä riittävä heinän ja juomaveden saanti. Loimituksen tarve kasvaa, jos hevonen on talvikarvaton klippauksen tai esimerkiksi ulkomailta tuonnin vuoksi, iäkäs, sairas, yleiskunnoltaan heikko, nälkäinen tai janoinen, jos sää on raju tai hyvin kylmä, ja jos muuta suojaa ei ole tarjolla.


title: Loimi

text: Loimituksella voidaan säänsuojan lisäksi ehkäistä talvikarvan kasvamista klippaamisen välttämiseksi esimerkiksi kilpahevosilla.


title: Loimi

text: Loimilla on monenlaisia nimiä sekä käyttötarkoituksen että materiaalin tai rakenteen (puuvillaloimi, fleeceloimi, toppaloimi jne.) mukaan.


title: Loimi

text: Kuivatusloimi eli hikiloimi tehtävä on siittää kosteus pois hevosen iholta tai karvasta. Yleiset materiaalit on fleeseen ja villa.


title: Loimi

text: Ratsastuslointa käytetään nimensä mukaisesti ratsastuksen aikana. Se peittää vain hevosen takaosan ja osan satulaa ja on helppo riisua satulasta käsin tarpeen tullen. Ratsastuslointa käytetään kylmällä säällä suojaamaan hevosen lihaksia kylmältä ennen lämmittelyä, tai erityisen kylmällä säällä koko ratsastuksen ajan. Se on tarpeen lähinnä klipatun hevosen ratsastuksessa talviaikaan.


title: Loimi

text: Talliloimi on suunniteltu tallikäyttöön pitämään hevosta lämpimänä. Materiaalit ovat hengittäviä kuten puuvilla ja villa.


title: Loimi

text: Ulkoloimi on erityisesti ulkoilua varten suunniteltu lujatekoinen loimi, joka hylkii likaa ja vettä, suojaa hevosta tuulelta ja pysyy hyvin paikoillaan kestäen esimerkiksi maassa piehtaroimista. Talvella käytettävät ulkoloimet voivat olla myös topattuja.


title: Loimi

text: Sadeloimi on tehtävä on hevonen kuivana sateella ja kostella ilmalla. Sadeloimet tehdään vedenpitävistä materiaaleista ja yleensä saumat on eristetty veden pitäviksi.


title: Loimi

text: Ihottumaloimi eli "hyönteisloimi" on erityisen peittävä loimi, joka on hyönteiskautena välttämätön kesäihottumasta eli hyönteisallergiasta kärsiville hevosille. Torjuttavasta hyönteislajista ja hevosen oireherkkyydestä riippuen ihottumaloimeen voivat kuulua suojukset hännälle, kaulalle, päälle ja vatsanaluselle.


title: Loimi

text: Tarpeeton loimen käyttö voi olla hevoselle epämukavaa; sillä voi olla liian kuuma ja se saattaa suorastaan hikoilla liian lämpimän loimen alla. Loimi voi myös hangata hevosta esimerkiksi sään tai lapojen kohdalta. Lointa ei saisikaan pitää jatkuvasti hevosen päällä pitkiä aikoja kerrallaan, vaan se on ainakin välillä otettava pois harjausta ja samalla karvan ja ihon tarkistusta varten.


title: Loimi

text: Jos hevosen karva on esimerkiksi vettä pitävän ulkoloimen alla kosteaa, se saa helposti hilseilevää ihottumaa (kurarupi). Hevonen voi myös oppia repimään lointa hampaillaan.


title: Musta Kissa (sarjakuvahahmo)

text: Musta Kissa (Felicia Hardy) on fiktiivinen antisankari Marvelin sarjakuvamaailmassa. Hän oli joskus vihollinen ja tyttöystävä Hämähäkkimiehelle. Hänen ensiesiintymisensä oli "Amazing Spider-Man" #194 -lehdessä, ja hänet loivat Marv Wolfman ja Keith Pollard.


title: Musta Kissa (sarjakuvahahmo)

text: Felicia Hardy syntyi Queensissä, New Yorkissa. Hänen isänsä oli kuuluisa murtovaras ennen kuin joutui vankilaan. Vuosia myöhemmin, Felician valmistuttua yliopistosta hän joutui poikaystävänsä Ryanin raiskaamaksi. Kostonhaluisesti Felicia alkoi opiskella akrobatiaa ja erilaisia taistelulajeja, tarkoituksenaan tappaa Ryan. Kuukausien harjoittelun jälkeen hän koki olevansa valmis, mutta Ryan ehti kuolla auto-onnettomuudessa ennen kuin Felicia ehti saada tätä käsiinsä. Hän ei kuitenkaan tahtonut taitojensa menevän hukkaan, ja päätti seurata isänsä jalanjälkiä ja ryhtyä varkaaksi.


title: Musta Kissa (sarjakuvahahmo)

text: Musta Kissa esiintyi usesti Hämähäkkimies-animaatiosarjassa aluksi Felicia Hardina, mutta eräässä jaksossa Kingpin muutti hänestä Mustan Kissan, koska halusi kokeilla "supersotilas" -kaavaa (jolla tehtiin myös Kapteeni Amerikka 1940-luvulla), jonka hänen isänsä (rikollinen nimeltä Kissa) oli painanut mieleensä lapsena, ja hän tiesi sen edelleen, koska hänellä oli erinomainen muisti. Musta Kissa pelasti isänsä ja Hämähäkkimies toimitti hänet turvaan.


title: Musta Kissa (sarjakuvahahmo)

text: Musta Kissa alkoi tehdä yhteistyötä Hämähäkkimiehen kanssa, jota Hämähäkkimies ei aluksi halunnut. Lopulta heistä tuli kumppanit joka ei edennyt kuitenkaan ystävyyttä pidemmälle sillä Michael Morbius (Felician entinen poikaystävä) palasi kuvaan. Musta Kissa paljasti henkilöllisyytensä Morbiukselle ja yritti palauttaa hänet takaisin ihmiseksi muttei kuitenkaan onnistunut


title: Musta Kissa (sarjakuvahahmo)

text: Musta Kissa lähti Morbiuksen mukaan taistelemaan vampyyreita vastaan, ja Hämähäkkimies jäi jälleen yksin (Mary Jane Watson oli aiemmin kadonnut salaperäisesti). Mustan Kissan ja Felicia Hardyn äänenä oli Jennifer Hale.


title: Musta Kissa (sarjakuvahahmo)

text: Jaksot, jossa "Felica Hardy" sarjassa nähdään ennen kuin hänestä tuli Musta Kissa, ovat:


title: Musta Kissa (sarjakuvahahmo)

text: Jaksot, jossa "Musta Kissa" sarjassa nähdään, ovat:


title: May Parker

text:
May Parker (May-täti) on fiktiivinen sarjakuvahahmo Marvelin sarjakuvamaailmassa. Hän on yksi sivuhenkilöistä Hämähäkkimiehen-seikkailuissa ja hän on Peter Parkerin (Hämähäkkimies) vanha ja raihnainen täti. Hänen ensiesiintymisensä oli "Amazing Fantasy" #15-lehdessä, ja hänet loivat Stan Lee ja Steve Ditko.May-täti esiintyi useasti Hämähäkkimies-animaatiosarjassa ja sarjassa hän vihasi Hämähäkkimiestä, eikä tiennyt tämän olevan veljenpoikansa Peter Parker. May tapasi Hämähäkkimiehen sarjan aikana vain kolmesti. Hän kohtasi myös yllättävän monta Hämähäkkimiehen vihollista, kuten:
Venom (Eddie Brockina)
Mörkö


title: May Parker

text: Tohtori Mustekala (luullen tätä lääkäriksi)


title: May Parker

text: Kameleontti (naamiaisasuissa)


title: May Parker

text:
Mysterio (oli naamioitunut illuusiotaitojensa avulla maljakoksi)
Michael Morbius (luullen tapahtumaa jälkeenpäin painajaiseksi)


title: May Parker

text: Hautakivi


title: May Parker

text: Vihreä Menninkäinen (ei nähnyt tätä, koska nukkui)


title: May Parker

text: Skorpioni (ainut, jonka kohtasi kahdessa eri jaksossa)


title: May Parker

text: Tärisyttäjä (näki Hämähäkkimiehen ja tämän taistelevan)


title: May Parker

text: Hänen äänenään toimi Linda Gary kolme kautta (sekä hiukan neljättä) ja hänen kuolemansa jälkeen Julie Bennett kaksi viimeistä kautta.


title: Rutger Smith

text: Rutger Smith (s. 9. heinäkuuta 1981 Leek, Alankomaat) on alankomaalainen kuulantyöntäjä ja kiekonheittäjä.


title: Rutger Smith

text: Smith voitti nuorten EM-kisoissa 1999 kultaa sekä kuulantyönnössä tuloksella 18,27 että kiekonheitossa tuloksella 52,89 ja nuorten MM-kisoissa 2000 kultaa kuulassa tuloksella 19,48 ja pronssia kiekossa tuloksella 58,70. Seuraavana vuonna hän oli universiadeissa kiekossa yhdestoista ja kuulassa kahdestoista. Vuonna 2002 Smith karsiutui kuulassa sisäratojen EM-kisoissa tuloksellaan 19,60 ja sijoittui Münchenin ulkoratojen EM-kisoissa lajissa kahdeksanneksi työnnettyään 19,73. 2003 Smith karsiutui loppukilpailusta kuulassa Birminghamin sisäratojen MM-kisoissa sekä kiekossa ja kuulassa Pariisin ulkoratojen MM-kisoissa, mutta voitti kultaa kiekossa (59,90) ja pronssia kuulassa (20,18) alle 23-vuotiaiden EM-kisoissa. 2004 hän karsiutui jälleen kuulassa Budapestin sisäratojen MM-kisoissa, jonka jälkeen hän sijoittui Euroopan cupissa toiseksi sekä kuulassa (20,56) että kiekossa (63,68). Ateenan olympialaisissa hän karsiutui molemmissa lajeissa.


title: Rutger Smith

text: Smith voitti kuulassa hopeaa sisäratojen EM-kisoissa 2005 tuloksella 20,79. Euroopan talviheittocupissa hän oli kuulassa ensimmäinen työnnettyään 21,00 ja kiekossa kolmas. Helsingin MM-kisoissa hän voitti hopeaa kuulantyönnössä tuloksellaan 21,29. Vuonna 2006 Smith voitti kiekossa Euroopan cupin heitettyään 64,38 ja oli kuulassa toinen. Göteborgin EM-kisoissa hän sijoittui kuulassa neljänneksi ja kiekossa seitsemänneksi tuloksella 64,46. Saman vuoden hän oli kuulassa kolmas.


title: Rutger Smith

text: Smith karsiutui Birminghamin sisäratojen EM-kilpailuissa 2007 kuulantyönnön loppukilpailusta. Osakan MM-kilpailuissa hän sai kiekossa pronssia tuloksella 66,42 ja sijoittui kuulassa kolmanneksi työnnettyään 21,13. hän oli samana syksynä kuulassa kuudes. Sisäratojen MM-kilpailuissa Valenciassa 2008 hän sijoittui kuulassa viidenneksi. Euroopan talviheittocupissa hän voitti kuulan ja oli kiekossa kolmas. Pekingin olympialaisissa hän sijoittui kiekossa seitsemänneksi ja kuulassa yhdeksänneksi. Daegun MM-kilpailuissa 2011 hän karsiutui kiekon loppukilpailusta. Istanbulin sisäratojen MM-kilpailuissa 2012 hän oli kuulassa seitsemäs. Helsingin EM-kilpailuissa 2012 hän sai kuulantyönnössä hopeaa tuloksella 20,55 ja sijoittui kiekonheitossa alun perin neljänneksi nousten kuitenkin pronssisijalle Zoltán Kővágón dopinghylkäyksen jälkeen. Saman vuoden Lontoon olympialaisissa hän karsiutui sekä kuulantyönnön että kiekonheiton loppukilpailusta.


title: Rutger Smith

text: Smith pitää hallussaan Alankomaiden ennätystä kuulantyönnössä sekä sisä- että ulkoradoilla.


title: Ben Parker

text: Ben Parker (Ben-setä) on fiktiivinen sarjakuvahahmo Marvelin sarjakuvamaailmassa. Hän on Peter Parkerin (Hämähäkkimies) setä ja hänen kuolemansa takia Hämähäkkimies syntyi. Hänen ensiesiintymisensä oli "Amazing Fantasy" #15-lehdessä, ja hänet loivat Stan Lee ja Steve Ditko.


title: Ben Parker

text: Nuoruudessaan Ben Parker toimi karnevaalin sisäänheittäjänä New Yorkin Coney Islandilla. Työsuhteensa aikana Ben kiinnostui May Reillystä, kauniista mutta naiivista naisesta joka eli vanhempiensa kanssa Brooklynissä, kuten Benkin. May sen sijaan oli ihastunut itsevarmaan ja räikeään Johnny Jeromeen – jolla näytti olevan aina paljon rahaa, jopa laman aikana. Ben Parker teki parhaansa varoittaakseen Maytä, että Jeromella ei ollut hyvä mielessä, mutta nainen kuunteli vain omia hölmöjä unelmiaan.


title: Ben Parker

text: Eräänä iltana Jerome tuli Mayn luokse pyytäen häntä karkaamaan kanssaan. Kun May yritti valita, Ben Parker ilmoitti että Johnny oli juuri varastanut kultasepänliikkeen. Kun poliisit saapuivat, se iski Mayhyn kovasti – ja hän antoi sinä iltana sydämensä viisaalle ja luotettavalle Benille.


title: Ben Parker

text: Kun Ben ja May olivat menneet naimisiin, Benin nuorempi veli ja käly, Richard ja Mary Parker – molemmat hallituksen agentteja – lähetettiin suorittamaan peitetehtävää. Antaen ainoan lapsensa Peterin Benin ja Mayn huomaan, Richard ja Mary lähtivät maasta, eivätkä palanneet koskaan.


title: Ben Parker

text: Ben ja May adoptoivat Peterin ja kasvattivat hänet kuin oman poikansa, antaen eräänä päivänä Hämähäkkimiehen puvun pukevalle pojalle ehdotonta rakkautta ja järkkymätöntä tukea. Vaikka he olivat vanhempia kuin useimmat vanhemmat ja eivätkä koskaan rikkaita, he pärjäsivät säästäen missä pystyivät.


title: Ben Parker

text: Benistä tuli veljenpoikansa paras ystävä ja he olivat erottamattomat. Hänen yrittäessään lisätä ujon ja ystävättömän Peterin itsetuntoa, Ben löysi vanhan laatikollisen sarjakuvia ullakolta ja antoi ne nuorelle miehelle välittämättä Mayn huolesta siitä, miten niiden väkivalta vaikuttaisi herkkään poikaan. Ben ei koskaan tiennyt että hän oli inspiroinut Hämähäkkimiehen syntymän.


title: Ben Parker

text: Eräänä kohtalokkaana iltana murtovaras eksyi Parkerien taloon – ja vaikka hän ampui Benin, hän ei voinut tappaa Benin vaikutusta teini-ikäiseen Peteriin. Jopa kuolemassa Ben antoi Peterille yhden kaikenkattavan säännön: suuri voima tuo mukanaan suuren vastuun.


title: Ben Parker

text: Vuosia myöhemmin mestarivelho Tohtori Outo lävisti ulottuvuuksien rajan ja antoi Peterille mahdollisuuden viettää viisi minuuttia Ben-setänsä kanssa, jolloin vanhus antoi vielä yhden viisauden. Ben opetti Peterin hyväksymään tapahtuneet ja olemaan riittävän rohkea olemaan tyytyväinen itseensä. Peter puolestaan halusi pyytää anteeksi sedältään osaansa hänen kuolemassaan ja Ben vakuutti veljenpoikansa, ettei sitä tarvittu.


title: Ben Parker

text: Elokuvissa Ben-setää on esittänyt Cliff Robertson.


title: Ben Parker

text: Ben Parker oli jo kuollut ennen Hämähäkkimies-animaatiosarjan tapahtumia ja esiintyi siksi joskus henkikuvana neuvomassa Hämähäkkimiestä jatkamaan taistelua rikollisia vastaan. Sarjan finaalijaksossa, toisessa maailmassa, hän olikin elossa. Äänenä Brian Keith.


title: Kouluneuvos

text: Kouluneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Kouluneuvos

text: Arvonimi myönnettiin ensimmäisen kerran vuonna 1924 apulaisjohtaja Aapo Kohoselle. Vuosien 1918–2013 aikana kouluneuvoksen arvonimi on myönnetty 281 henkilölle.


title: Kuunliljat

text: Kuunliljat ("Hosta", synonyymi "Funkia") on alun perin Koillis-Aasiasta kotoisin oleva kasvisuku. Sukuun kuuluu 23–40 lajia. Koristekasveiksi on jalostettu satoja eri lajikkeita. Ensimmäiset kuunliljat tuotiin Eurooppaan 1700-luvun lopulla. Niitä viljellään koristekasveina ensisijaisesti rehevien, näyttävien lehtiensä takia.


title: Kuunliljat

text: Suku katsotaan nykyään kuuluvaksi parsakasvien heimoon, kun aikaisemmin se on luokiteltu agaavekasveihin, liljakasveihin tai omaan heimoonsa "Hostaceae".


title: Kuunliljat

text: Kuunliljojen isohkot lehdet ovat lajikkeesta riippuen täysin vihreät, keltaiset, keltavihreät, sinertävät tai vihreänkirjavat. Pitkän kukkavarren päässä olevat kukat ovat joko valkoiset, vaalean siniset tai vaalean sinivioletit. Joillakin lajikkeilla on punaiset varret.


title: Kuunliljat

text: Kuunliljat ovat suosittuja varjoisan paikan perennakasveja, joskin kirjavalehtiset lajikkeet vaativat enemmän valoa. Ne sopivat hyvin esimerkiksi suihkulähteen ympäryskasveiksi.


title: Kuunliljat

text: Kotilot syövät mielellään kuunliljoja ja aiheuttavat joskus tuhoja puutarhoissa ja puistoissa. Jänikset ja oravat eivät juurikaan syö kuunliljoja, mutta hiiret ja myyrät voivat tuhota kuunliljakasvuston talvella, ja kauriit ovat aiheuttaneet ongelmia Amerikassa.


title: Martin Laursen

text: Martin Laursen (s. 26. heinäkuuta 1977 Fårvang, Tanska) on tanskalainen jalkapalloilija. Hänen pelipaikkansa oli puolustaja.


title: Martin Laursen

text: Laursen aloitti uransa kotimaansa pääsarjassa Silkeborg IF -joukkueessa vuonna 1995. Kolmen Silkeborg kauden aikana, Laursen auttoi muun muassa seuran toiseksi Tanskan liigassa kaudella 1997–1998. Elokuussa 1998 hän siirtyi Serie B:ssä pelaavaan Hellas Veronaan. Samana vuonna Verona nousi Serie A:han, vaikka Laursenin kausi meni pilalle loukkaantumisen takia. Vuonna 2001 Parma hankki 188-senttiä pitkän Laursenin pelaajaoikeudet. Laursen ehti harjoitella Parman kanssa ainoastaan 3 viikkoa, kunnes Italian suurseuroihin kuuluva AC Milan osti hänet 8,7 miljoonalla punnalla. Milanissa Laursen aloitti hyvin ja teki kaksi maalia neljässä ensimmäisessä liigaottelussa. Milanissa pelatessaan Laursen oli mukana voittamassa Italian Cupia, Mestarien liigaa, UEFA Super Cupia ja Italian liigamestaruutta.


title: Martin Laursen

text: 21. toukokuuta 2004 Kolmen kauden ja 41:n Milan pelin jälkeen Aston Villa solmi tanskalaispuolustajan kanssa neljän vuoden sopimuksen. Debyyttinsä joukkueessa hän teki 14. elokuuta 2004 ottelussa Southamptonia vastaan. Paljon loukkaantumisista kärsinyt Laursen on ehtinyt edustaa Villaa vasta neljässätoista ottelussa.


title: Martin Laursen

text: Tanskan maajoukkueessa Laursen teki debyyttinsä ystävyysottelussa Portugalia vastaan maaliskuussa 2000. Yhteensä Laursen edusti maataan 53 maaottelussa ja teki kaksi maalia. Hänet valittiin myös vuoden 2000 ja 2004 Euroopan-mestaruuskilpailuihin. MM-kisoissa hän edusti Tanskaa vuoden 2002 MM-kisoissa.


title: Martin Laursen

text: Vuonna 2009 Laursen päätti lopettaa uransa, koska olisi muuten joutunut käymään polvileikkauksessa.


title: Mysteeriteatteri

text: Mysteeri co. aiemmin (Mysteeriteatteri) on taiteentekijöiden ja taiteentutkijoiden vapaan kentän ammattiteatteriryhmä. Ryhmä perustettiin vuonna 2005. Ryhmä toimii yhdistyspohjaisesti nimellä Teatteriyhdistys Mysteeri ry. Mysteeri co. on esiintynyt vaihtuvissa tiloissa, muun muassa Teatteri Viiruksessa, Valtimonteatterissa, Suvilahdessa, Vaihtolavalla ja Teatteri Ilmi.Ö:n tiloissa. Mysteeri co. on tutkinut usein esityksissään nykykulttuurin ja yhteiskunnan ilmiöitä: Scrapbook (2014) käsitteli minäkuvan rakentumista valokuvien kautta, Love! Inspiration! Innovation! (2011) modernia mielikuvamarkkinataloutta ja Varokaa, Punk tulee! (2013) punkin historiaa ja ideologiaa. Vuonna 2015 ryhmä juhlii kymmenvuotista taivaltaan.


title: Joonas Widenius

text: Joonas Widenius (s. 1980) on Torniossa syntynyt suomalainen flamencokitaristi. Widenius aloitti kitaransoiton noin viiden vuoden iässä. Ensimmäinen kosketus flamencoon tapahtui Paco de Lucian levyjen kautta noin vuonna 1990. Flamencosoiton lisäksi Widenius on opiskellut nuorempana myös klassisen kitaran ja sähkökitaran soittoa. Opettajina ollut muun muassa Jouni Elgland, Ilkka Virta, Jorma Styng, Ramón Maronier, Miguel Ramos, Alfredo Mesa, Jorge "El Pisao" Sanches, Salva del Real, Antonio Cano ja Jose "Bolita" Quevedo.


title: Pisan kansainvälinen lentoasema

text: Pisan kansainvälinen lentoasema, aiemmalta nimeltään Galileo Galilein lentoasema sijaitsee Pisassa, Italiassa. Se on yksi Toscanan kahdesta päälentoasemasta Firenzen Peretolan lentoaseman kanssa. Lentoasema on nimetty kuuluisan pisalaisen tiedemiehen Galileo Galilein mukaan.


title: Pisan kansainvälinen lentoasema

text: Lentoasemalta on Firenzeen juna- ja linja-autoyhteydet.


title: Anthony Burgess

text: John Anthony Burgess Wilson (25. helmikuuta 1917 Manchester – 22. marraskuuta 1993 Lontoo) oli englantilainen kirjailija, kriitikko, säveltäjä, esseisti ja toimittaja. Hän kirjoitti urallaan yli 50 teosta.


title: Anthony Burgess

text: Burgessin kuuluisin teos on vuonna 1962 ilmestynyt romaani "Kellopeliappelsiini" ("A Clockwork Orange"), joka tunnetaan myös Stanley Kubrickin ohjaamana samannimisenä elokuvana (1971).


title: Anthony Burgess

text: Burgess opiskeli englantilaista kirjallisuutta ja fonetiikkaa. Hän työskenteli Birminghamin yliopistossa 1946–1950, Britannian opetusministeriössä 1948–1950 ja englanninopettajana Banburyn oppikoulussa 1950–1954.


title: Anthony Burgess

text: Kolme Burgessin romaania on suomennettu: "Peli kahdelle pelaajalle" (1971), "Pipopää potilas" (1973) ja "Kellopeliappelsiini" (1991). Hän kirjoitti nimellä Joseph Kell teokset "One Hand Clapping" (1961) ja "Inside Mr. Enderby" (1963).


title: Anthony Burgess

text: Burgess asui elämänsä aikana useissa paikoissa Britannian, Yhdysvaltojen, Kaakkois-Aasian ja Välimeren alueella.


title: Narva Line

text: Narva Line vastasi Saarenmaan Laivanvarustamon (viroksi Saaremaa Laevakompanii, lyhentäen SLK) tytäryhtiönä laivaliikenteestä Kotkan–Sillamäen linjalla. Narva Line operoi maaliskuusta 2006 alkaen ropax-tyyppisellä matkustaja-autolautta M/S Vironialla (nyk. M/S Kopernik). Yhtiö ilmoitti kuitenkin lokakuussa 2007 lopettavansa liikenteen vedoten linjan kannattamattomuuteen.


title: Narva Line

text: Laivareitti kulki Suomenlahden ulkosaarten ja Venäjän aluevesien länsipuolitse. Narva Line neuvotteli mahdollisuudesta siirtyä 20 mailia lyhyemmälle reitille Suursaaren itäpuolitse. Reitin vaatima vähimmäisajoaika olisi tällöin pudonnut kuudesta tunnista 4,5 tuntiin. Neuvottelut kuitenkin katkesivat Viron ja Venäjän suhteita heikentäneen patsaskiistan jälkeen. Varustamon mukaan linjan lyhentäminen olisi ollut välttämätöntä liikennöinnin jatkamisen kannalta.


title: Narva Line

text: Saarenmaan Laivavarustamon suurin tytäryhtiö Väinamere Liinid hoitaa Viron saarten ja mantereen välisiä lauttalinjoja. Kolmas tytärvarustamo SSC Ferries liikennöi Saarenmaalta kesäisin Latvian Ventspilsiin. Varustamoryhmän omistaa saarenmaalainen liikemies Vjatšeslav Leedo (s. 1952), joka toimii useilla aloilla, kuten linja-autoliikenne, matkatoimisto, paikallisradio, rakennusliike, kiinteistöt ja elintarvikkeet.


title: Ossi Puolakka

text: Ossi Petteri Puolakka (s. 1982, es. Sami Sarjula) on fiktiivinen hahmo televisiosarjassa "Salatut elämät". Hahmo oli alun perin sarjassa nuori ja komea naistenmies, joka eli villiä poikamieselämää, mutta myöhemmin muun muassa Rikun kuoleman ja lapsensa syntymän myötä Ossista tuli vastuullisempi. Viimeisinä vuosinaan sarjassa Ossin mielenterveys alkoi kuitenkin järkkyä pahemman kerran. Sarjula valittiin näyttelemään Ossi Puolakkaa keväällä 2003 ja hahmo oli sarjassa joulukuuhun 2013. Ossi Puolakka on vuonna 2007 julkaistun Salatut Elämät -kirjasarjan kirjan Ossi ja lumikuningatar päähenkilö. Kirja kertoo Ossin nuoruudesta. Hahmo nähdään sarjasta tehdyssä tv-oheissarjassa nimeltä "Pihlajasatu" kesällä 2018.


title: Ossi Puolakka

text: Ossi on kotoisin taloudellisiin vaikeuksiin joutuneesta perheestä Sodankylästä. Ossilla on seitsemän sisarusta, joista isosisko Veera on kaikkein läheisin. Ossi on läheinen myös Veeran tyttären Pepin kanssa. Isäänsä kohtaan Ossilla on vanhoja kaunoja; isä oli katkeroitunut kauppansa mentyä konkurssiin Ossin ollessa nuori, minkä jälkeen perhe-elämästä oli tullut riitaisaa. Perhetaustastaan huolimatta Ossista kasvoi urheilullinen ja energinen nuori mies. Ossi asui pitkään parhaan ystävänsä Riku Jääskeläisen perheen luona Rakkavaaran laskettelukeskuksessa. Sen jälkeen hän onkin kiertänyt ympäri maailmaa myös hiihtopummina ennen kuin vakiintui Helsinkiin asumaan.


title: Ossi Puolakka

text: Ossi saapui Pihlajakadulle keväällä 2004. Komeana miehenä Ossi saavutti välittömästi niin Elina Taalasmaan kuin Camilla Mustavaarankin huomion kahvila Kentaurin avajaisissa.


title: Ossi Puolakka

text: Ossi muutti Pihlajakadulle ullakkoasuntoon parhaan ystävänsä Rikun kanssa ja aloitti työt Snow Teamissa. Huolettomana naistenmiehenä Ossi vietti villiä sinkkuelämää, mutta ihastui myös Rikun tyttöystävään Katri Sieviseen. Ossi esitti jonkin aikaa Katrille ja Rikulle seurustelevansa työkaverinsa Elina Ekholmin (nyk. Taalasmaa) kanssa, etteivät hänen tunteensa Katria kohtaan paljastuisi. Se lähensi Ossin ja Elinan välistä suhdetta, joten heistä tuli ensin hyviä ystäviä. Ossi päätyi solmimaan pomonsa Elinan kanssa sopimuksen Snow Teamin vastuun päätymisestä hyvin pitkälti kokonaan Ossille, mikäli Ossi saattaisi Elinan raskaaksi. Ossi sai kuitenkin tietää olevansa steriili Tanjalta, joka kertoi, että Ossi oli sairastanut nuorena sikotaudin jälkitaudin, mistä johtuen hän ei välttämättä olisi kykenevä saamaan lapsia. Ossi meni hedelmällisyystestiin, jossa selvisi, että Ossi on kuin onkin steriili. Kun Ossi paljasti totuuden Elinalle, tämä antoi Ossille potkut ja palkkasi tilalle aiemmin talonmiehenä ja kauppiaana työskennelleen Ismo Laitelan. Ossi aloitti työt Kentaurissa.


title: Ossi Puolakka

text: Helsinkiin vuonna 2005 muuttanut Rikun äiti Tanja herätti Ossissa jälleen vanhoja tunteita; Ossi oli nuorempana Jääskeläisten luona asuessaan ollut ihastunut Tanjaan. Keväällä 2006 Ossi ja Tanja päätyivät sänkyyn, mutta Riku yllätti heidät ja lähti humalassa suutuspäissään ajamaan autolla. Riku ajoi kolarin, menehtyen onnettomuuden seurauksena Ossin ja Tanjan suureksi suruksi. Rikun kuolemasta toivuttuaan Ossi alkoi jälleen piirittää Ismon kanssa suhteen aloittanutta Tanjaa. Elina suostui lopulta palkkaamaan Ossin takaisin Snow Teamiin, jolloin Ossi pääsi aitiopaikalle tarkkailemaan Tanjan ja Ismon suhdetta. Ossille sai Ismon peliriippuvuuden selville ennen Tanjaa ja päätti kertoa siitä Tanjalle. Vaikka Ossi ja Tanja päätyivätkin myöhemmin jälleen sänkyyn, Ossi alkoi kiinnostua Juulia Autiosta, joka paljastui myöhemmin Tanjan tyttäreksi. Ossi ja Juulia seurustelivat jonkin aikaa, mutta suhde päättyi lyhyeen.


title: Ossi Puolakka

text: Ossi päätyi sänkyyn naapurinsa Jenni Vainion kanssa ja alkoi myöhemmin oikeasti rakastua Jenniin. Tunne oli molemminpuolinen, mutta Jenni ei kuitenkaan kertonut omista tunteistaan, ja Ossi aloitti parisuhteen Isabella Holmin kanssa. Rakkaus Jenniin ei kuitenkaan unohtunut ja lopulta Ossi ja Jenni päätyivät yhteen.


title: Ossi Puolakka

text: Myöhemmin Ossi joutui pyramidihuijauksen kohteeksi ja menetti suuren summan rahaa, mutta kaikesta huolimatta Ossi ja Jenni pysyivät yhdessä. Ossi painoi kovasti töitä ja lopulta sairastui aivoverenvuotoon. Juuri ennen kuin Ossi joutui leikkaukseen, Ossi ja Jenni menivät sairaalassa naimisiin. Leikkauksen seurauksena Ossi kuitenkin menetti lähimuistinsa ja näin ollen myös unohti rakkautensa Jenniin. Hän alkoi elää elämäänsä ajalta, jolloin oli vielä huoleton poikamies.


title: Ossi Puolakka

text: Ossin muisti palautui vasta muutamia kuukausia myöhemmin Sara Polvijärven lukittua Ossin ja Jennin majatalo Amandan viinikellariin. Jenni oli kuitenkin jo ehtinyt aloittaa suhteen Miika Mäkelän kanssa. Jenni ja Miika erosivat, ja pian Ossi päätyi kosimaan Jenniä. Parin uudesta onnesta huolimatta Jenni rakastui ministeri Asko Erkkilään ja jätti Ossin.


title: Ossi Puolakka

text: Jennin ryhdyttyä ministeri Asko Erkkilän salarakkaaksi, Ossi päätyi sänkyyn Jennin työkaverin Cindy Rintalan kanssa. Ossi alkoi ihastua Cindyyn, mutta kun Jenni ja Asko erosivat, päätyi Ossi Jennin lohduttajaksi ja vanhat tunteet nostivat jälleen päätään. He kihlautuivat uudestaan.


title: Ossi Puolakka

text: Cindy oli kuitenkin tullut raskaaksi ja asia selvisi Ossille, kun tämä löysi Cindyn tekemän raskaustestin. Ossi kiisti olevansa lapsen isä, koska luuli edelleen olevansa kokonaan steriili. Ossi kuitenkin meni uudemman kerran hedelmällisyystestiin, jonka tulos kertoi hänellä olevan pieni mahdollisuus saada lapsia. Cindy kuitenkin valehteli tehneensä abortin, vaikka todellisuudessa olikin luvannut antaa lapsensa adoption kautta Heli Sieviselle. Ossi ei kertonut Jennille mitään koko asiasta ja pari päätti lopulta mennä uudelleen naimisiin. Häissä Ossille ja Jennille kuitenkin selvisi yllättäen, että Cindy on edelleenkin raskaana.


title: Ossi Puolakka

text: Isyydestään hämmästynyt Ossi halusi olla lapselle isä ja ylipuhui Cindyn pitämään lapsen, mikä toki loukkasi Heliä, jolle vauva oli luvattu adoptioon. Jennin oli sopeuduttava siihen, että hänen miehensä odottaa toisen naisen kanssa lasta. Cindy paljasti Ossille olevansa ihastunut tähän ja Ossi tajusi tuntevansa samoin. Cindyn synnytys käynnistyi etuajassa, ja tuoreet vanhemmat järkyttyivät, kun poikavauva ei ollutkaan syntyessään kunnossa. Ossi lohdutti Cindyä ja kaksikko päätyi suutelemaan. Jenni näki suudelman, mutta Ossi ei välittänyt siitä, sillä vauva oli etusijalla. Lopulta selvisi, että vauva on kunnossa. Myöhemmin Ossi jätti Jennin, sillä tajusi haluavansa oikean perheen Cindyn kanssa.


title: Ossi Puolakka

text: Ossin jättämä Jenni katkeroitui, minkä seurauksena hän vaihtoi sairaalassa Ossin ja Cindyn sekä Isabellan ja Sebastian Vuorelan poikavauvat keskenään. Ossi ja Cindy kasvattivat todellisuudessa Isabellan ja Sebastianin poikaa Oliver Vuorelaa, jonka silloinen nimi oli Ossi Junior eli OJ. Jenni paljasti vaihdon Cindylle, kun Isabellan ja Sebastianin kasvattama Alexander joutui sairaalaan sydänleikkaukseen ja menehtyi. Sen jälkeen Jenni itse poistui maasta, sillä ei kestänyt itsekään tekoansa. Cindy salasi vauvojenvaihtoa jonkin aikaa myös Ossilta, mutta päätti kuitenkin kertoa siitä. Kun vauvojenvaihto Isabellalle ja Sebastianille, Cindy ja Ossi pakenivat Cindyn vanhempien lahkoon. Isabella, Sebastian ja viranomaiset löysivät heidät lahkosta, ja myöhemmin Oliver luovutettiin Isabellalle ja Sebastianille. Sen myötä Ossi Juniorin nimeksi vaihdettiin Oliver. Oliverin menetys ja samalla tieto oman lapsen kuolemasta oli Ossille kova paikka.


title: Ossi Puolakka

text: Ossi ja Cindy erosivat Oliverin lähdön jälkeen. Cindy päätyi seurustelemaan Joonatan Sievisen kanssa ja Ossi taas Heidi Aaltosen kanssa. Suhde Heidin kanssa jäi kuitenkin lyhyeksi. Ossin isänrakkaus Oliveria kohtaan oli valtaisa ja hän teki mitä vain nähdäkseen poikaa. Lopulta Ossin mielenterveys alkoi järkkyä ja pakkomielle Oliveriin eteni sairaalloiseksi, sillä Ossi kätki Oliverille antamaansa lahjanalleen kameran, joka kuvasi kaiken aikaa asuntoa. Ossi tarkkaili kuvaa jatkuvasti tietokoneelta. Kerran hän unohti koneen auki ja Joonatan näki kaiken. Tämä kuitenkin lupasi olla kertomatta asiasta muille, mutta se selvisi pian myös Sebastianille ja Isabellalle, jotka heittivät nallen pois.


title: Ossi Puolakka

text: Ossi ei halunnut luovuttaa ja viimeisenä keinonaan hän teeskenteli päiväkodin työntekijälle olevansa Sebastian kaapaten Oliverin matkaansa. He menivät Lappiin erämaahan telttailemaan, mutta Peppi, Joonatan ja Cindy saivat vihiä Ossin juonesta. He tulivat perästä päin järvelle, minne myös Sergei, Sebastian ja Isabella löysivät. Lopulta Ossi pakeni ja muutti takaisin kotimaisemiinsa Rakkavaaraan.


title: Vaihtolava (taidetila)

text: Vaihtolava on Helsingin Kalliossa sijaitseva kulttuuritila, jota käytetään enimmäkseen teatteri- ja esittäväntaiteen esityksiin sekä muuhunkin taidekäyttöön. Tilaa ylläpitää Taiteen vaihtolava ry. Yhdistys edistää uuden teatteri- ja esitystaiteen esittämisen edellytyksiä poikkitaiteellisessa hengessä. Yhdistys toimii yhteistyöelimenä ja kohtaamispaikkana edistäen eri taiteenalojen uusien tekijöiden keskinäistä kohtaamista. Yhdistyksen jäsenet ovat taide- ja kulttuurialan opiskelijoita ja jo valmistuneita alan vaikuttajia. Vahvasti edustettuina ovat etenkin esittävän taiteen sekä taiteiden tutkimuksen opiskelijat. Vaihtolava on aiemmin tunnettu nimillä Kallion teatteri, Todellisuuden tutkimuskeskus ja Koetila. Vaihtolava on ollut teatteri- ja esittäväntaiteen käytössä jo vuodesta 1997.


title: Lumilyhty

text: Lumilyhty on lumesta koottu ontto rakennelma, jonka sisälle asetetaan kynttilä. Perinteisesti lumilyhty valmistetaan pinoamalla lumipalloja kerroksittain ympyrän muotoon. Kynttilää varten rakennelmaan jätetään aukko joko päälle tai sivulle. Lumilyhtyjä rakennetaan yleisesti koristeiksi ja leikkimielessä, varsinaiseen valaistustarkoitukseen niitä ei rakenneta.


title: Niemi

text: Niemi on rantaviivasta huomattavasti ulkoneva maa-alue. Käsitteellisenä vastakohtana on lahti.


title: Niemi

text: Niemien koot ja muodot vaihtelevat suuresti. Hyvin suurta niemeä voidaan kutsua "niemimaaksi", hyvin pientä taas niemekkeeksi.


title: Hans Aichele

text: Hans Aichele (2. marraskuuta 1914, Baden, Aargau, Sveitsi – 1948) oli sveitsiläinen rattikelkkailija. Hän oli hopeaa voittaneessa nelimiehisjoukkueessa Garmisch-Partenkirchenin talviolympialaisissa vuonna 1936. Kaksimiehisjoukkueessa hän voitti MM-pronssia vuonna 1937.


title: Willy Claes

text: Willem Werner Hubert "Willy" Claes (s. 24. marraskuuta 1938 Hasselt) on belgialainen sosialistipoliitikko. Hän toimi Belgian ulkoministerinä 1992–1994 ja Naton pääsihteerinä 1994–1995.


title: Willy Claes

text: Claes joutui eroamaan pääsihteerin tehtävistä 20. lokakuuta 1995 Belgian armeijan Agusta-helikopterien hankintaan liittyvien lahjussyytösten johdosta. Hänen epäiltiin saaneen lahjuksia puolueelleen italialaiselta helikopteritehtaalta Agustalta ja ranskalaiselta Dassault'ta kalusteostoista, joita Belgian puolustuslaitos teki 1980-luvulla. Vuonna 1998 hänet tuomittiin kolmeksi vuodeksi ehdonalaiseen vankeuteen ja viideksi vuodeksi kieltoon harjoittaa julkisia toimia.


title: Vladimir Aleksandrov

text: Vladimir Aleksandrov (s. 7. helmikuuta 1958) on rattikelkkailija, joka voitti pronssia Neuvostoliiton kaksimiehisjoukkueessa Sarajevon talviolympialaisissa vuonna 1984. Hänen parinaan oli Zintis Ekmanis. Nelimiehiskilpailussa samoissa kisoissa Aleksandrov oli 12.


title: Vladimir Aleksandrov

text: Aleksandrov saavutti menestystä myös kelkkailun Euroopan mestaruuskisoissa. Hän voitti Euroopan mestaruuden Ekmaniksen kanssa vuonna 1985 ja pronssia 1984. Hopeamitalin Aleksandrov voitti yhdessä Janis Kipursin kanssa vuonna 1987.


title: Konvoluutio

text: Matematiikassa ja erityisesti funktionaalianalyysissä konvoluutio on kahden funktion formula_1 ja formula_2 välille määritelty operaatio, joka tuottaa uuden funktion formula_3. Konvoluutiota käytetään tilastotieteessä, signaalinkäsittelyssä ja differentiaalilaskennassa. Erityisesti diskreettiä konvoluutiota käytetään digitaalisessa signaalinkäsittelyssä signaalin suodattamiseen.


title: Konvoluutio

text: Konvoluutio voidaan kuvata kahden signaalin yhteisenä pinta-alana siirroksen funktiona, kun jälkimmäinen signaali ensin käännetään y-akselin suhteen ja tämän jälkeen liikutetaan sitä x-akselilla positiiviseen suuntaan.


title: Konvoluutio

text: Konvoluutio määritellään jatkuville funktioille integraalina


title: Konvoluutio

text: tai tämän kanssa yhtäpitävästi


title: Konvoluutio

text: Määritelmissä integrointi ulottuu funktioiden määrittelyalueen yli. Konvoluutio voidaan jakaa integroinnin kannalta lineaariseen konvoluutioon ja jaksolliselle funktioille määriteltyyn ympyräkonvoluutioon.


title: Konvoluutio

text: Diskreeteille funktioille konvoluutio määritellään vastaavasti sarjakehitelmänä


title: Konvoluutio

text: Lukuteoreettisille funktioille on määritelty Dirichlet'n konvoluutio:


title: Konvoluutio

text: Konvoluution ominaisuudet vastaavat monia reaalilukujen kertolaskun ominaisuuksia:Tärkeimpiä konvoluution ominaisuuksia on konvoluutioteoreemana tunnettu ominaisuus, jonka mukaan kahden funktion konvoluution Fourier-muunnos on näiden funktioiden Fourier-muunnosten tulo, eli


title: Konvoluutio

text: missä formula_14 ja formula_15 ovat funktioiden formula_16 ja formula_17 Fourier-muunnoksia. Teoreema pätee myös Laplace-muunnokselle ja diskreetissä tapauksessa Z-muunnokselle. Konvoluutioteoreema pätee myös monille muille .


title: Etunimet (kirja)

text: Etunimet on Kustaa Vilkunan kirja, joka käsittelee etupäässä suomalaisia etunimiä. Kirja ilmestyi vuonna 1976 sarjassa Otavan pienet tietosanakirjat. Neljäs, uudistettu painos ilmestyi vuonna 2005 Pirjo Mikkosen toimittamana. Hän on muun muassa lisännyt jokaisen nimiartikkelin alkuun lyhenteen nn (naisennimi) tai mn (miehennimi). Muuten kirjassa naisen- ja miehennimiä ei ole eroteltu toisistaan, toisin kuin myöhemmissä suomalaisissa etunimikirjoissa.


title: Etunimet (kirja)

text: Aikaisemmin suomalaisia etunimiä on käsitelty vuonna 1947 julkaistussa teoksessa "Etunimikirja" (Hannes Teppo, Kustaa Vilkuna; SKS 1947. Tietolipas No 5).


title: Giuseppe Rossi

text: Giuseppe Rossi (s. 1. helmikuuta 1987 Teaneck, New Jersey, Yhdysvallat) on italialainen jalkapalloilija, pelipaikaltaan hyökkääjä. Hän pelaa italialaisessa Genoassa.


title: Giuseppe Rossi

text: Yhdysvalloissa syntynyt, mutta myöhemmin Italiaan muuttanut Rossi pelasi junioriaikoinaan Parmassa, josta siirtyi Manchester Unitediin 200 000 punnan siirtokorvauksella 7. heinäkuuta 2004. Debyyttinsä Unitedissa Rossi teki liigacupin ottelussa Crystal Palacea vastaan 10. marraskuuta 2004, tullen vaihdosta kentälle Manchesterin 2–0-voitossa. Ensimmäisen maalinsa Rossi teki 15. lokakuuta 2005 3–1-voittoon päättyneessä ottelussa Sunderlandia vastaan.


title: Giuseppe Rossi

text: Kauden 2005–2006 Rossi vietti Manchester Unitedin reservijoukkueessa. Reservissä hän teki 26 maalia 26 pelaamassaan ottelussa ja esitti muutenkin hyviä otteita. 7. toukokuuta 2006 Rossi oli ensimmäistä kertaa edustusjoukkueen aloituskokoonpanossa, kun hän tuurasi Ruud van Nistelrooyta ja loukkaantunutta Wayne Rooneyta.


title: Giuseppe Rossi

text: Seuraavalla kaudella Rossi oli lainalla Newcastle Unitedissa ja Parmassa. Kauden jälkeen italialaisen pysymistä manchesterilaisseurassa pidettiin lähes varmana, mutta Villarreal teki hänestä riittävän hyvän tarjouksen ja United päätti myydä hyökkääjän.


title: Giuseppe Rossi

text: Villarrealissa Rossi teki ensimmäisen maalinsa 26. elokuuta 2007 ottelussa Valenciaa vastaan. Kauden 2007/08 aikana Rossi on muodostanut yhdessä Nihatin kanssa tehokkaan hyökkäysparin espanjalaisseuralle.


title: Giuseppe Rossi

text: Rossi on edustanut Italiaa 16-, 17-, 18- ja 21-vuotiaiden maajoukkueissa sekä A-maajoukkueessa. Hän pelasi 30 A-maaottelua ja teki niissä seitsemän maalia vuosina 2008–2014.


title: David Moyes

text: David William Moyes (s. 25. huhtikuuta 1963 Glasgow) on skotlantilainen jalkapallomanageri ja entinen jalkapalloilija. Hän on toiminut viimeksi West Ham Unitedin päävalmentajana.


title: David Moyes

text: Hänen pelifilosofiansa edellyttää pelaajilta kovaa kuntopohjaa. Moyes tunnetaan tehokkaana motivoijana, joka on saavuttanut huomattavia tuloksia suhteellisesti mitattuna pienellä pelaajabudjetilla.


title: David Moyes

text: Moyes aloitti uransa Glasgow’n jättiseura Celticissä vuonna 1980. Keskuspuolustajana pelannut Moyes ei onnistunut vakiinnuttamaan asemaansa seurassa ja siirtyi vuonna 1983 Cambridge Unitediin pelattuaan vain 24 liigaottelua Skotlannin liigassa. Moyes pelasi Englannin alasarjoissa vuoteen 1990, minkä jälkeen hän palasi Skotlantiin, tällä kertaa Dunfermlineen. Hän lopetti pelaajauransa Preston North Endissä vuonna 1998.


title: David Moyes

text: Päätettyään peliuransa Moyes jatkoi Prestonissa managerina. Moyesin johdolla Preston oli lähellä nousua Valioliigaan ensi kertaa neljäänkymmeneen vuoteen, mutta joukkue hävisi nousukarsintafinaalin Boltonille. Suoritus oli kuitenkin hyvä ja maaliskuussa 2002 Moyes korvasi maanmiehensä Walter Smithin Valioliigan häntäpäähän vajonneen Evertonin managerina. Moyesin johdolla seura säilytti sarjapaikkansa. Ensimmäisessä Moyesin johdolla pelatussa ottelussa Everton teki maalin vain 31 sekunnin pelin jälkeen.


title: David Moyes

text: Kaudella 2002–2003 Moyes johdatti Evertonin Valioliigassa seitsemännelle sijalle. Suurseurana tunnettu Everton oli menestynyt useiden vuosien ajan heikosti, joten paluu sarjan kärkipäähän herätti huomiota. Yksi paluun takuumiehistä oli tuolloin vasta 17-vuotias Wayne Rooney. Moyes palkittiin kauden jälkeen Valioliigan vuoden managerina.


title: David Moyes

text: Kaudella 2003–2004 Everton kuitenkin vajosi taas Valioliigan häntäpäähän. Elokuussa 2004 Rooney siirtyi seurasta Manchester Unitediin eikä Everton onnistunut hankkimaan nimekkäitä korvaajia. Kausi 2004–2005 oli kuitenkin suuri menestys, ja Everton sijoittui lopulta sarjassa neljänneksi, Mestarien liigan karsintapaikalle. Tästä sarjasta Everton kuitenkin karsiutui kolmannella kierroksella hävittyään espanjalaiselle Villarrealille erotuomari Pierluigi Collinan hyvin kyseenalaisten tuomioiden jälkeen.


title: David Moyes

text: Kausi 2005–2006 alkoi katastrofaalisesti ja Everton laahasi Valioliigan hännillä. Vuodenvaihteessa pelit kuitenkin parantuivat ja tammikuussa kuukauden valmentajaksi valittu Moyes johdatti joukkonsa lopulta sijalle 11. Kaudella 2006–2007 Moyesista tuli Evertonin kolmanneksi pisimpään tehtävässä ollut päävalmentaja Howard Kendallin ja Harry Catterickin jälkeen. Everton sijoittui liigassa kuudenneksi. Kaudella 2007–2008 Everton sijoittui sarjassa viidenneksi ja vakiinnutti vanhan asemansa englantilaisen jalkapallon kärkiryhmässä. Lokakuussa 2008 Moyes ja Everton allekirjoittivat jatkosopimuksen kevääseen 2013 saakka.


title: David Moyes

text: Kaudella 2008–2009 Everton sijoittui jälleen viidenneksi ja Moyes valittiin jälleen vuoden manageriksi.


title: David Moyes

text: Moyes ennätti valmentaa Evertonia 11 vuotta. Toukokuussa 2013 hänen kerrottiin siirtyvän kauden jälkeen Manchester Unitedin päävalmentajaksi. Moyes korvasi seuraa 27 vuoden ajan valmentaneen Alex Fergusonin ja allekirjoitti seuran kanssa kuusivuotisen sopimuksen. ManU ei menestynyt Moyesin alaisuudessa odotusten mukaisesti. Joukkue pelasi huonosti eikä pystynyt taistelemaan mestaruuksistaan missään kilpailuissa. Mestarien liigassa joukkue nousi kuilun partaalta pudotuspelien ensimmäisellä kierroksella Olympiakosia vastaan, mutta putosi puolivälierissä FC Bayern Münchenille yhteismaalein 4–2. Moyesin potkuista huhuttiin pitkin kautta. Huhtikuun lopulla kärsitty tappio Moyesin ex-seura Evertonille 2–0 varmisti ManUn jäämisen Mestarien liigan tai Euroopan cupin pelien ulkopuolelle ensimmäistä kertaa sitten kauden 1992–1993. Tappio oli seurajohdolle liikaa ja Moyes joutui jättämään seuran 22. huhtikuuta.


title: David Moyes

text: Moyes nimettiin 11. marraskuuta 2014 espanjalaisseura Real Sociedadin päävalmentajaksi. Hän teki joukkueen kanssa puolitoistavuotisen sopimuksen. Moyesin alku Sociedadissa näytti lupaavalta ja joukkueen kaadettua tammikuussa 2015 FC Barcelonan lehdistössä viitattiin Moyesin tuhkimotarinaan Evertonin peräsimessä. Kausi 2014/15 päättyi lopulta Sociedadin osalta sijalle 12 ja sarjapaikka säilyi. Kaudella 2015/16 joukkueen peliesitykset jäivät edellistä heikommiksi ja baskiseura putosi liigan tyvipäähän. Moyesin pesti päättyi potkuihin vuosi sopimuksen julkistamisen jälkeen 9. marraskuuta 2015.


title: David Moyes

text: 23. heinäkuuta 2016 Moyes allekirjoitti nelivuotisen sopimuksen Valioliiga-joukkue Sunderlandin kanssa. Moyesin kausi Sunderlandin peräsimessä oli vaikea. Joukkue voitti ensimmäisen Valioliigaottelunsa Moyesin alaisuudessa vasta marraskuun alussa, eikä menestystä tullut kuin satunnaisissa otteluissa. Kaikkiaan Sunderland onnistui voittamaan kauden aikana vain kuusi liigaottelua ja se putosi Valioliigasta jääden koko sarjan viimeiseksi. Kauden jälkeen Moyes erosi tehtävästään.


title: David Moyes

text: Marraskuun alussa 2017 Moyesista tuli Valioliigan putoamiskamppailuun vajonneen West Ham Unitedin päävalmentaja. Moyesin alku oli vaikea ja West Ham voitti ensimmäisen ottelunsa skottivalmentajan alaisuudessa vasta 9. joulukuuta, kun Chelsea FC kaatui 1-0. West Ham kipusi lopulta Moyesin alaisuudessa putoamisviivan tuntumasta keskikastiin sijalle 13 ja säilytti sarjapaikkansa yhdeksän pisteen turvin. Tammikuussa 2018 Moyes saavutti uransa 200. Valioliiga-ottelun voiton. Hänen edelleen voittotilastossa ovat vain Alex Ferguson, Arsène Wenger ja Harry Redknapp. West Hamin säilymisestä huolimatta seurajohto ei jatkanut Moyesin sopimusta kauden jälkeen.


title: Live Letters

text: Live Letters on The Rasmuksen vuonna 2004 julkaisema, ensimmäinen DVD-julkaisu. Se sisältää 5.1-äänellä äänitetyn konsertin 21. elokuuta 2004 Gampel Open Airista, Sveitsistä, kaikki albumin Dead Letters 7 musiikkivideota ja lisämateriaalia sisältäen neljä musiikkivideon tekemistä kulissien takaa esitettelevää dokumenttia. Konsertin kappaleet ovat Dead Lettersiltä, Intolta ja Hell of a Testeriltä.


title: Tilaton pakettisuodatus

text: Tilaton pakettisuodatus on yksi palomuurin suodatustyypeistä.


title: Tilaton pakettisuodatus

text: Tilatonta pakettisuodatusta kutsutaan pakettisuodatinpalomuuriksi, joka on palomuurityypeistä yksinkertaisin. Sillä on pääsylista, ACL (engl. 'Access Control List'), jonka perusteella pakettien suodatus tapahtuu. Oletuksena ACL:ssä on sääntö, jonka mukaan kaikki, mitä ei ole erikseen sallittu, on kielletty.


title: Tilaton pakettisuodatus

text: Pakettisuodatinpalomuuria käytetään toisinaan yrityksen laitepalomuurin edessä suodattamassa kaikki yleiset epätoivotut paketit pois, jolloin laitepalomuurille, joka on yrityksen pääpalomuuri, ei tulisi liikaa tekemistä turhien ei-toivottujen pakettien suodattamisessa. Laitepalomuurille jää suodatettavaksi kaikki, mitä pakettisuodatinpalomuuri ei ole hylännyt.


title: Tilaton pakettisuodatus

text: Microsoft XP -käyttöjärjestelmän mukana tulee sisäänrakennettu palomuuri, joka on tyypiltään pakettisuodatin. Tämä on esitetty XP:ssä nimellä Internet-yhteyden palomuuri (engl. TCP/IP filtering).


title: Tilaton pakettisuodatus

text: Pakettisuodatinpalomuurin toiminta perustuu pääsylistaan eli ACL:ään (engl. Access Control List). Kun paketti saapuu, palomuuri vertailee sen otsikkotietoja pääsylistassa oleviin sääntöihin, joiden mukaan paketti joko päästetään läpi tai hylätään.


title: Tilaton pakettisuodatus

text: Paketin otsikkotiedot, joita pääsylistaan vertaillaan, ovat IP, TCP, UDP ja ICMP. Useimmiten suodatuksen kohteena on IP-osoitteet ja porttinumerot.


title: Tilaton pakettisuodatus

text: Pääsylista laaditaan oletussäännön perusteella. Oletussääntö, joka on listassa viimeisenä, on yleensä muotoa "Kaikki paketit, joita ei erikseen sallita, kielletään." Kaikki liikenne, joka halutaan erikseen sallia, laaditaan pääsylistaan erillisiin sääntöihin oletussäännön yläpuolelle.


title: Tilaton pakettisuodatus

text: Oletussääntö on tässä esimerkissä alimmaisena (4.), ja sen yläpuolelle määritellään siitä poikkeavat säännöt. Jokaisen paketin tullessa palomuurin kohdalle, niiden otsikkotiedot käydään pääsylistassa läpi numerojärjestyksessä. Koko listaa ei tarvitse aina käydä läpi; jos esimerkiksi listan 3. sääntö pätee pakettiin, ei neljättä sääntöä tarvitse enää käydä läpi.Dataliikenne on melkein aina kaksisuuntaista. Pakettisuodatinpalomuurissa kiellettyjen sääntöjen kohdalla pelkästään yhteyden avaus ulkoapäin on kielletty, jolloin vahingollinen paketti saattaa päästä läpi, kunhan se ei ole merkitty yhteyden avauspaketiksi.


title: Joulupukin Pajakylä

text: Joulupukin Pajakylä on matkailukohde, joka sijaitsee Rovaniemen Napapiirillä. Pajakylässä on kauppoja, Joulupukin Pääposti ja muuta nähtävää. Kävijät voivat vierailla Joulupukin Kammarissa ja tavata Joulupukin. Joulupukin Pääpostiin kirjeet kulkeutuvat osoitteella "Joulupukki, Joulupukin Pääposti, 96930 Napapiiri".


title: Joulupukin Pajakylä

text: Napapiiri on ollut matkailukohde jo pitkään. Rovaniemen Napapiirille rakennettiin ensimmäiseksi Rooseveltin Maja, joka tehtiin 1950-luvulla Yhdysvaltain presidentin puolison Eleanor Rooseveltin vierailua varten.


title: Joulupukin Pajakylä

text: Kamarineuvos Niilo Tarvajärvi lienee alun perin joulumaa-ajatuksen isä. Tarvajärvi ideoi Joulumaan vuonna 1959. Alkuperäinen Joulumaa Oy perustettiin joulukuussa 1967, joka ajautui kuitenkin konkurssiin joulukuussa 1970. Helmikuussa 1971 Tarvajärvi, mm. yhdessä arkkiatri Arvo Ylpön kanssa, perusti Joulumaan Kannatusyhdistys ry -nimisen yhdistyksen pelastamaan pajakyläidea. Epäselvyydet rahoituksessa yhdessä Joulumaa Oy:n kanssa kuitenkin vaivasivat, eikä idea edennyt toteutukseen.


title: Joulupukin Pajakylä

text: Rovaniemellä toimi vuonna 1989 perustettu Joulumaa-niminen yhdistys, joka koostui 34 yrityksestä. Yhdistys lopetettiin vuonna 1992 taloudellisten vaikeuksien takia: Joulumaalla ei ollut enää varaa jatkaa kirjepalvelua eli vastaamista joulupukin saamiin kirjeisiin. Santaworldia rakentamaan perustettiin kesäkuussa 1997 uusi, velaton Joulumaa Oy.


title: Joulupukin Pajakylä

text: Matkailijamäärien kasvaessa Joulupukki siirsi työtilansa asuinpaikastaan Savukosken Korvatunturilta lähes 300 kilometrin päähän Rovaniemen Napapiirille, jotta voisi helpommin tavata ihmisiä. Joulupukin Kammari on toiminut Joulupukin Pajakylässä vuodesta 1985.


title: Joulupukin Pajakylä

text: Joulupukin Kammarissa Pukki on tavattavissa ympäri vuoden. Vuosittain Kammarissa vierailee satojatuhansia ihmisiä. Kävijäennätys on vuodelta 2011, jolloin Joulupukin tapasi yli 330 000 vierasta. Joulupukin Kammariin ei ole pääsymaksua.


title: Joulupukin Pajakylä

text: Joulupukin tapaaminen ihmetyttää erityisesti brittejä ja pohjoisamerikkalaisia, sillä heidän jouluperinteessään Joulupukki ei tapaa ketään vieraillessaan kodeissa. Sen sijaan pukki jättää lahjat takan reunalle ripustettuihin sukkiin tai lattialle. Katolisista maista tuleville vierailijoille Joulupukin tapaaminen merkitsee myös paljon, samoin kuin tietysti suomalaisille. Suomalaisessa jouluperinteessä Joulupukki vierailee lasten kotona ja tuo lahjat suoraan lapsille.


title: Joulupukin Pajakylä

text: Joulupukin Kammarissa on suuri pyörivä hammasrataslavaste. Joulupukki kertoo pystyvänsä hidastamaan aikaa tuolla ajansäätöpyörällään ja ehtivänsä siten vierailla kaikkien maailman lasten luona joulun aikaan.


title: Limaaja

text: Limaaja eli limanahkiainen ("Myxine glutinosa") on viiksiympyräsuisten luokkaan, limaajakalojen (limanahkiaisten) lahkoon kuuluva alkeellinen kala. Se elää valtamerten pohjamutaan kaivautuneena. Limaaja karttaa valoa ja lähtee etsimään ravintoa vasta yöllä, vaikka se elää yleensä valon ulottumattomissa.


title: Limaaja

text: Limaajan ravinto koostuu lähinnä kuolleista tai kuolevista eläimistä, jotka vajoavat pintavesistä pohjaan. Jos pohjaan esimerkiksi vajoaa kuollut valas, sen kimpussa on muiden raadonsyöjien ohella pian kymmeniä limaajakaloja.


title: Limaaja

text: Kalastajat eivät pidä tästä eläimestä, sillä usein niitä löydetään syömästä verkkoon jääneitä kaloja. Irrotettaessa ne sitten erittävät melkoisia määriä limaa, josta laji on saanut nimensä.


title: Kansankokonaisuus

text: Kansankokonaisuus ("Volksgemeinscahft") on käsite, jota käytettiin Saksassa, mutta myös Suomessa, erityisesti 1900-luvun ensimmäisellä puoliskolla.


title: Kansankokonaisuus

text: Kansankokonaisuuden käsitteen kehitti Saksan ns. konservatiivinen vallankumous kuvaamaan yhteiskuntaa joka on vastakohta modernille poliittisten ja sosiaalisten ristiriitojen leimaamalle yhteiskunnalle. Käsite oli monen saksalaisen liikkeen ohjelmassa - sekä liberaalien, natsien, kansallisbolshevikkien että kristillis-konservatiivien. Romanttinen nuoriso- ja luontojärjestö Wandervogels näki kansankokonaisuuden vaihtoehdoksi taloudellisen egoismin (Homo Economicus) ja individualismin leimaamalle modernismille.


title: Kansankokonaisuus

text: Konservatiivisen vallankumouksen johtohahmo Arvid Mohler totesi:


title: Kansankokonaisuus

text: Kansallissosialismi adoptoi kansankokonaisuuden omaan käsitteistöönsä. Suomessa käsitteen otti käyttöön myös äärioikeisto (Isänmaallinen kansanliike), joka näki kansankokonaisuuden aatteen vaihtoehtona puoluedemokratialle ja marxismille. Kansankokonaisuuden käsite kuului kuitenkin myös laajempaan ja maltillisempaan pohjoismaiseen ja suomalaiseen aatteelliseen perinteeseen - integratiiviseen nationalismiin. Kansankokonaisuus ja integratiivinen nationalismi edustavat organistista yhteiskuntakäsitystä, jossa yhteiskunta nähdään yhtenä elävänä organismina.


title: Ace Combat 2

text: Ace Combat 2 () on Namcon kehittämä ja julkaisema lentopeli, joka on julkaistu vuonna PlayStationille. Vuonna 2005 "Ace Combat 2" ilmestyi PlayStation 2:lle "n", "Mr. Drillerin", "Ridge Racerin" ja "Tekkenin" kanssa "NamCollection"-pelikokoelmassa. Peli kuuluu "Ace Combat" -sarjaan ja tekee merkittäviä parannuksia edeltäjänsä "Air Combatin" pelimekaniikkaan.


title: Ace Combat 2

text: "Ace Combat 2":n pelimekaniikassa on lentosimulaattorin ominaisuuksia, mutta pelin lentomallinnus perustuu todenmukaisen ilmasodankäynnin sijasta suoraviivaiseen toimintaan. Pelaajan ohjaaman suihkuhävittäjän epärealistisia ominaisuuksia ovat muun muassa rajaton jälkipoltin ja yli kuusikymmentä ohjusta. Hävittäjän käyttöliittymässä näkyvät tutka, tähtäin, nopeus, lentokorkeus, koneen kärsimät vahingot sekä ohjusten ja polttoaineen määrä. Kun pelaajan hävittäjä pääsee tarpeeksi lähelle viholliskohteesta, hävittäjä viestittää lukituksesta ja tähtäin muuttuu väriltään vihreästä punaiseksi. Pelaaja pystyy tulittamaan kohdetta hävittäjän ohjuksilla ja konetykillä. Jos pelaajan epäonnistuu tuhota kohde, hävittäjä menettää lukituksen viholliseen ja pelaajan pitää ohjata hävittäjä uudelleen vihollisen lähettyville saadakseen lukituksen takaisin.


title: Ace Combat 2

text: Pelissä on yli kaksikymmentä suihkuhävittäjää lähinnä Yhdysvalloista, Venäjältä ja Länsi-Euroopasta. Koneiden ominaisuudet vaihtelevat riippuen niiden roolista, esimerkiksi A-10 Thunderbolt II on erittäin kestävä ja soveltuu maassa sijaitsevien kohteiden torjumiseen, mutta se ei pärjää ilmataistelussa ketteriä ilmaherruushävittäjiä vastaan. Pelaaja pystyy ostamaan uusia hävittäjiä tuhotuista kohteista saaduilla rahoilla, mutta rajallisen varallisuuden takia pelaajan pitää valita ostettavat hävittäjät seuraaviin tehtäviin pelityylinsä mukaan. Osa pelattavista hävittäjistä esiintyy vain Extra-pelimuodossa, jonka pelaaja avaa ensimmäisen läpipeluukerran jälkeen. Hävittäjien ulkonäkö ja tekninen suorituskyky ovat samankaltaiset kuin niiden todellisuuden esikuvilla, vaikka pelin lentomallinnus on epätodenmukainen. Eräissä pelin tehtävissä esiintyy vihollisen "legendaarisia" hävittäjälentäjiä, kuten "Superfly" (F-4 Phantom II), "Stalker" (MiG-31) ja "Death Rave 2000" (kolmen Eurofighter Typhoonin lentue), joiden alas ampumisesta pelaaja palkitaan kunniamitaleilla. Pelissä esiintyvät myös kuvitteelliset hävittäjät XFA-27 ja ADF-01 Falken. Pelaaja voi ostaa XFA-27:n pelin loppupuoliskolla Extra-pelimoodissa, mutta ADF-01 Falken nähdään vain pelin viimeisessä tehtävässä "Fighter's Honor" vihollislentäjän Z.O.E. Commanderin hävittäjäkoneena.


title: Ace Combat 2

text: Pelin tehtävissä pelaajalle yleensä annetaan tavoitteeksi tuhota vihollisen lentokoneet, laivasto tai tukikohta. Pelissä on myös erikoisempia tehtäviä, kuten pommittajien suojeleminen tehtävässä "Sledge Hammer", sotalaivojen saattaminen kanavan läpi tehtävässä "St. Elmo's Fire", pilvien yläpuolella lentäminen tehtävässä "Rising High", lentäminen lähellä maan pintaa vihollisen tutkakatveen alapuolella tehtävässä "Dead End" sekä kapeassa kanjonissa lentäminen tehtävissä "Greased Lighting" ja "One Night Stand". Pelin puolessä välissä pelaaja valitsee toisen kahdesta reitistä, jotka avaavat pelaajalle ainutlaatuisia tehtäviä. Pelaaja voi myös päästä vaihtoehtoisiin tehtäviin tuhottua ylimääräisiä maaleja edellisissä tehtävissä, esimerkiksi kahden rahtilaivan tuhoaminen "Sledge Hammerissa" avaa tehtävän "Cuckoo's Nest". Kun pelaaja on päässyt pelin läpi Normal- ja Extra-pelimuodoissa, peli avaa kaikki tehtävät Free Mission -pelimuodossa.


title: Ace Combat 2

text: "Ace Combat 2":n juonen miljöö on Usean manner Maapallon kuvitteellisella vastineella. Vuonna 1998 kapinalliset syöksevät vallasta Usean hallituksen ja ottavat haltuun strategisia pitkänmatkan asejärjestelmiä. Usean hallitus lähettää Special Tactical Fighter Squadron Scarfacen, jolle annetaan tavoitteeksi kukistaa kapinallisten ilma- ja merivoimat. Pelaajahahmo on STFS Scarfacen komentaja ja hävittäjä-ässä Scarface One. Kun Scarface One on saavuttanut ensivoitot kapinallisia vastaan, Usean hallitus käynnistää kapinallisten asevoimien hävittämiseksi suunnittelut operaatiot Alphavillen ja Bellissiman. Molemmat operaatiot huipentuvat kapinallisten pääkaupungin St. Arkin valtaukseen.


title: Ace Combat 2

text: Pelin kolme loppuratkaisua riippuvat Scarface Onen tekemistä valinnoista. Tavallisen loppuratkaisun saamiseen Scarface Onelta tarvitaan "Kingpin"-tehtävän läpipeluu. Jos Scarface Onen epäonnistuu ampua alas kapinallisten sukellusvenestä laukaistu risteilyohjus tehtävässä "Last Resort", pelissä nähdään paha loppunäytös, jossa ohjus hävittää St. Arkin maan tasalle. Vaihtoehtoisen loppuratkaisun saamiseen tarvitaan pelin viimeisen tehtävän "Fighter's Honorin" läpäiseminen. Scarface Onen pitää ampua alas vihollislentäjä Z.O.E. General "Kingpinissä" saadakseen "Last Resortin" ja saadakseen "Fighter's Honorin" tuhottava risteilyohjus "Last Resortissa". Tavallisessa ja vaihtoehtoisessa loppuratkaisussa Scarface Onelle lähetetään ilmoitus, jonka mukaan kaikki kapinallisten asevoimat on kukistettu.


title: Ace Combat 2

text: "Ace Combat 2":n soundtrackin sävelsivät Nobuhide Isayama, Kohta Takahashi, Hiroshi Okubo ja Tatsukazu Nakanishi. Pelin dramaattisten rock-sävellysten pidetään kuuluvan "Ace Combat" -sarjan musiikin onnistuneimpiin kappaleisiin.


title: Sillikuningas

text: Sillikuningas ("Chimaera monstrosa") on koppapäisten alaluokkaan kuuluva noin metrin mittainen rustokala, jolla on suuret silmät ja pitkä kapea pyrstöevä. Sillikuningasta tavataan itäisellä Atlantilla, Välimeressä ja Pohjanmeressä 50–500 metrin syvyydessä. Sen ruokavalioon kuuluu mm. simpukoita, rapuja sekä pieniä kaloja kuten sillejä.


title: Sillikuningas

text: Sillikuningas itse ei sovellu ihmisravinnoksi, sillä sen liha on myrkyllistä, mutta sen munia pidetään paikoin herkkuna. Myös sen maksasta saatavalla öljyllä väitetään olevan parantavia vaikutuksia.


title: Sillikuningas

text: Sillikuninkaat kutevat kesällä. Kutu tapahtuu matalammassa vedessä kuin ne yleensä oleilevat. Munat ovat kierteisten koteloiden sisällä. Koteloiden avulla ne myös kiinnittyvät pohjaan.


title: Pallo and the Boys

text: Pallo and the Boys (usein myös Pallo & Boys) on vuonna 1990 perustettu seinäjokelainen kaukalo- ja jääpalloseura. Se nousi kaudeksi 2009–2010 kaukalopallossa Suomen pääsarjatasolle Kaukalopalloliigaan. Joukkue käyttää kotihallinaan Seinäjoen jäähallia. Kaukalopalloliigassa seura pelasi ensimmäisen kerran kaudella 2002–2003. Liigakauden päätteeksi seura putosi karsintasarjan jälkeen liigasta ja pelasi vuoteen 2009 1. divisioonassa. Siellä se pelasi myös koko 1990-luvun yhtä 2. divisioonassa pelattua vuotta lukuun ottamatta. Seuralla ei ole luistelukerhon lisäksi nais- eikä junioritoimintaa. Kauden 2009–2010 jälkeen seura on Kaukalopalloliigan maratontaulukossa sijalla 36.


title: Pallo and the Boys

text: Pallo & Boys perustettiin kaukalopallon erikoisseuraksi vuonna 1990. Sen väreiksi valittiin sininen ja valkoinen. Ensimmäisen kauden joukkue kiersi ainoastaan turnauksissa. Niistä jaettiin GP-pisteitä, joilla joukkue pääsi Tampereelle karsintaturnaukseen. Siinä seura sijoittui toiseksi ja nousi heti seuraavaksi kaudeksi 1. divisioonaan. Yhdistysrekisteriin seura rekisteröitiin 19. toukokuuta vuonna 1992 sen virallisella nimellä Pallo and the Boys ry. 1990-luvun puolivälissä Pallo & Boys oli historiansa pahimmassa pulassa pudottuaan yhdeksi kaudeksi 2. divisioonaan, mutta se nousi heti takaisin Jukka Roposen valmennuksessa.


title: Pallo and the Boys

text: Kaudella 1995–1996 seuran edustusjoukkue pelasi kaukalopallon 1. divisioonan länsilohkossa eli Suomen toiseksi korkeimmalla sarjatasolla. Siinä se sijoittui 16 pisteellään kymmenen joukkueen sarjassa kuudenneksi. Seuran paras pistemies oli tehoin 25+16=41 jo seuraa perustamassa ollut Sami Kangasmäki, joka myös pääasiassa vastasi Pallo & Boysin valmennuksesta alkuvuosina. Noihin aikoihin seuran kotikenttänä toimi Seinäjoen vanha jäähalli. Seuraavalla kaudella Pallo & Boys pelasi lohkossa nimeltä Botnia. Sijoitus oli sama kuin edellisellä kaudella, ja pisteitä kertyi yksi vähemmän. Paras pistemies oli Tuomo Ojala tehoin 19+22=41.


title: Pallo and the Boys

text: Kaudella 1997–1998 joukkue sijoittui runkosarjassa sijalle neljä ja pääsi siten mukaan välieriin. Pudotuspeleihin pääsy oli tiukilla, sillä myös kaksi seuraavaa joukkuetta keräsivät yhtä paljon pisteitä. Paikka ratkesi vasta viimeisellä kierroksella, kun Pallo & Boys voitti Porin Karhu-Bandyn ja nousi maalieron turvin porilaisten edelle. Kaksiosaisissa välierissä Porin Kärpät oli kuitenkin niukasti parempi yhteismaalein 12–11. Seinäjokelaisten paras pistemies oli Petteri Miettinen. Tehot 26+7=33 riittivät pistepörssissä kuitenkin vasta sijaan 14. Kaudella 1997–1998 Pallo & Boys selvisi pisteen turvin välieriin oltuaan runkosarjan neljäs. Välierissä Kangasalan Rakopallo oli kuitenkin parempi maalein 22–10. Seinäjokelaisten kauden paras pistemies oli Karri Nurmi tehoin 36+23=59.


title: Pallo and the Boys

text: Kaudella 1999–2000 valmennuksesta vastasi Juha Köykkä. Kauden alla Pallo & Boys oli saanut paluumuuttajana takaisin riveihinsä maalivahti Heikki Siloahon. Lisäksi erityisesti puolustuspäätä vahvistettiin. Vaasan Kantarelliksen pudottua liigasta Pallo & Boys pääsi myös pelaamaan Pohjanmaan herruudesta. Lopulta Pallo & Boys sijoittui runkosarjassa kolmanneksi. Pisteitä kertyi 25. Välierissä tuli kuitenkin jälleen tappio mänttäläisen Revanssin ottaessa niukan voiton. Välieräsarja ratkesi vasta jatkoajalla ajassa 3.55 Seinäjoella, eikä avausottelun voitosta ollut mitään apua. Nurmi oli jälleen Pallo & Boysin paras pistemies kerättyään tehot 41+29=70.


title: Pallo and the Boys

text: Kaudella 2000–2001 toistui jälleen tuttu kuvio. Tavoitteena oli luonnollisesti paikka välieriin. Uusia pelaajia joukkueeseen tuli viisi. Pelaajia poistui joukkueesta kolme, joista tärkeimpinä edellisvuosien maalitykit Karri Nurmi ja Petteri Miettinen. Joukkue selviytyi lohkossaan jälleen neljännellä sijallaan välieriin maalieron turvin. Vaasalainen Team Apache meni kuitenkin Botnia-lohkon finaaleihin yhteismaalein 28–9. Pallo and the Boysista eniten pisteitä keräsi joukkueen pelaajavalmentaja Juha Köykkä (21+26=47).


title: Pallo and the Boys

text: Kaudesta 2001–2002 tulikin sitten seuran historian paras. 17 000 euron budjetilla Köykän valmennuksessa pelanneet seinäjokelaiset voittivat 1. divisioonan lohkonsa runkosarjan pisteellä ennen Kangasalan Voittoa ja Duo 96:a. Karri Nurmikin sijoittui runkosarjan pistepörssissä toiseksi tehoin 43+58=101. Välierissä Revanssi kaatui yhteismaalein 27–10 ja finaaleissa KaVo 24–22. Seinäjokelaiset olivat vielä ensimmäisen osaottelun jälkeen tappiolla, mutta Karri Nurmen viisi maalia toisessa ottelussa varmistivat Seinäjokelaisille historian ensimmäisen 1. divisioonan lohkovoiton ja paikan liigakarsintaan. Liigakarsinnassa Pallo & Boys voitti neljästä ottelustaan kaksi ja sijoittui viiden joukkueen sarjassa kolmanneksi. Näin se varmisti nousun ensi kertaa historiassaan Suomen pääsarjatasolle Kaukalopalloliigaan. Seinäjokelaisten nousumahdollisuudet olivat nousseet jo ennen karsintaa, kun Kangasalan Voima luopui karsintapaikastaan. Karsinnassa Seinäjokelaisten tehokkain oli Petteri Miettinen kahdeksalla maalillaan.


title: Pallo and the Boys

text: Ensimmäiseen liigakauteensa joukkue lähti 40 000 euron budjetilla ja kolmella tutulla valmentajalla. Pelaajavalmentajina toimivat seurassa samassa roolissa historian alusta asti mukana ollut Sami Kangasmäki ja edelliset vuodet suurimman vastuun valmentajana kantanut Juha Köykkä. Otteluissa vastuuvalmentajana toimi pelaajauransa väliaikaisesti lopettanut Mika Kangasmäki. Jo vuosia hyvin koossa pysynyt joukkue jatkoi kahta lopettajaa lukuun ottamatta. Muualta hankituista pelaajista tärkeimpiä olivat vaasalaiset Juha Suominen, Mika Nevanperä ja Mika Aaltonen. Joukkueen kapteeniksi valittiin Timo Koskinen. Liigakaudella Pallo & Boysin puheenjohtajana toimi seuran perustajajäseniin kuuluva Juha Seppälä. Seuran tavoitteeksi runkosarjassa asetettiin kahdeksan parhaan joukkoon pääseminen. Pallo & Boys sijoitettiin liigan West-konferenssiin, jonka kesken pelattiin kaksinkertaisen runkosarjan lisäksi välisarjat.


title: Pallo and the Boys

text: Historiansa ensimmäisen pääsarjaottelun Pallo & Boys pelasi 5. lokakuuta 2002 Turussa Pyrkivän vieraana ja hävisi niukasti 6–5. Kausi Kaukalopalloliigassa oli seinäjokelaisille lopulta murheellinen, sillä joukkue voitti ainoastaan kaksi ottelua ja pelasi yhden tasan. Loput 23 ottelua joukkue hävisi. Ensimmäinen voitto tuli kotiottelussa raumalaista UKP:a vastaan. Tuossa 7–6 päättyneessä kauden 13. ottelussaan seinäjokelaiset ottivat myös kauden ensimmäiset sarjapisteensä. Toinen kauden voitoista tuli Pyrkivästä lukemin 12–4. Pallo & Boysin kauden suurimmat tappiot olivat 16 maalin häviöt Bewelle ja RB-Oululle. Kauden maaliero oli 143-324. Kymmenen joukkueen sarjassa joukkue jäi viidellä pisteellä viimeiseksi ja joutui liigakarsintaan. Pallo and the Boysin tehokkain oli jälleen Karri Nurmi, jonka tehot 24+29=53 riittivät liigan pistepörssissä sijalle 16. Hänen jälkeensä Pallo & Boysin seuraavaksi tehokkain oli 47 pisteellään Mika Aaltonen. Eniten jäähyminuutteja joukkueesta keräsi Sami Kangasmäki.


title: Pallo and the Boys

text: Liigakarsinnan kuudesta ottelustaan Pallo & Boys voitti kolme, mutta jäi karsintasarjassa kolmanneksi. Neljän joukkueen sarjasta kahden parhaan lunastettua seuraavaksi kaudeksi liigapaikan putosi Pallo & Boys takaisin 1. divisioonaan. Karsinnassa Pallo & Boys pystyi kuitenkin kertaalleen voittamaan sen kanssa liigassa pelanneen Kikka-88:n. Seinäjokelaisten Karri Nurmi voitti koko karsinnan pistepörssin tehtyään kuudessa ottelussa hurjat tehot 12+17=29. Koko karsinnan jäähykuningas taas oli Teemu Ivalo.


title: Pallo and the Boys

text: Putoamisen jälkeen seuraa vuosikaudet valmentaneet Köykkä ja Kangasmäki saivat väistyä Kari Ruokosen ja Jukka Roposen tieltä. Seura lähti tavoittelemaan paikkaa liigakarsintaan 18 pelaajan ringillä. Tulokset olivat kuitenkin heikkoja, ja valmennuskaksikko sai tehdä tilaa Kangasmäen ja Köykän ottaessa valmennusvastuun takaisin jo marraskuussa. 1. divisioonan etelälohkossa Pallo & Boys jäi kahdeksanneksi. Joukkue voitti kahdeksan kahdestakymmenestä ottelustaan. Mika Aaltonen oli seuran paras pistemies tehoin 24+16=40. Se riitti pistepörssissä vasta sijaan 29. Kauteen 2004–2005 Pallo & Boys lähti tutun valmentajakaksikon voimin. Myös edellisen kauden liigassa pelannut Karri Nurmi palasi vuoden tauon jälkeen seinäjokelaisten miehistöön. Pallo & Boys sijoittui kymmenen joukkueen sarjassa neljänneksi, mutta putosi välierissä hävittyään RC Gremolle voitoin 2–0. Ottelut päättyivät luvuin 5–7 ja 7–10. Tavoitteena ollut pudotuspelipaikka kuitenkin toteutui, kun joukkue nousi runkosarjan päätöskierroksen voitollaan neljänneksi. Seuran paras pistemies oli jälleen Nurmi tehoin 16+42=58. Sillä hän oli lohkon pistepörssin kahdeksas.


title: Pallo and the Boys

text: Kaudella 2005–2006 joukkue sijoittui kahdeksan joukkueen etelälohkossa neljänneksi. Joulukuussa seurassa tapahtui valmentajan vaihdos, kun alkukauden joukkuetta luotsannut Köykkä joutui luopumaan työkiireiden takia paikastaan. Tilalle pelaajavalmentajaksi tuli Jarmo Marttala. Kauden paras pistemies oli Matti Kuutti tehoin 27+22=49, mikä riitti pistepörssissä sijaan kahdeksan. Lohkon välierissä vastaan asettui imatralainen Kikka-88. Se voitti ensimmäisen ottelun luvuin 11–9. Toisesta osaottelusta Pallo & Boys olisi tarvinnut voiton, mutta ottelun päätyttyä tasan 6–6 imatralaiset menivät finaaliin kolmella ottelupisteellä. Jälleen tavoitteena olleisiin välieriin kuitenkin päästiin.


title: Pallo and the Boys

text: Kaudeksi 2006-2007 Pallo & Boys sai kovan luokan vahvistuksen, kun edelliskaudella kaukalopalloliigan pistepörssissä neljänneksi yltänyt Juha Alaraatikka liittyi joukkueeseen. Välivuoden pitänyt Karri Nurmi oli myös tärkeä lisä. Valmentajana jatkoi Marttala apunaan taukoa pitänyt Kangasmäki. Joukkue pelasi jälleen etelälohkossa, vaikka halukkuutta pohjoislohkoonkin kyseltiin. Tavoitteeksi asetettiin lohkovoitto ja 1. divisioonan mestaruus. Pallo & Boys olikin hyvässä tahdissa Heikki Siloahon loistavan maalivahtipelin johdolla. Se ei kuitenkaan riittänyt ja joukkue jäi kahdeksan joukkueen runkosarjassa neljänneksi selviten kuitenkin välieriin. Joukkueen runkosarjan paras pistemies oli Nurmi, joka keräsi yhteensä 41 tehopistettä. Välierissä Pallo & Boys hävisi molemmat ottelut runkosarjan voittaneelle mikkeliläiselle Maks-91:lle. Välierissä joukkueen tehokkain oli Matti Kuutti tehoin 6+2=8.


title: Pallo and the Boys

text: Kaudeksi 2007–2008 kaukalopallon 1. divisioona muuttui kuuden joukkueen yksilohkoiseksi sarjaksi. Marttalan ja Kangasmäen valmennuksessa Pallo & Boys lähti sarjaan kokeneella joukkueella tavoitteenaan mestaruus. Uusista pelaajista kakkosjoukkueesta takaisin edustusjoukkueeseen noussut Petteri Miettinen valittiin heti kapteeniksi. Joukkueen kausi oli kuitenkin loukkaantumisten ja työesteiden takia rikkonainen. Niinpä joukkue voitti 14 ottelustaan ainoastaan kolme. Se jäikin koko sarjan viimeiseksi seitsemällä pisteellään. Joukkueen paras pistemies oli Matti Kuutti. Hänen tehonsa 14+12=26 riittivät sarjan pistepörssissä sijalle 14. Vaikka Pallo & Boys jäikin sarjassaan viimeiseksi, se ei pudonnut sarjasta, vaan seuralle tarjottiin jopa liigapaikkaa seuraavaksi kaudeksi. Joukkue katsoi kuitenkin parhaaksi jatkaa edelleen 1. divisioonassa.


title: Pallo and the Boys

text: Vuonna 2008 1. divisioonaa uudistettiin jälleen; yksittäisten ottelujen sijaan sarja muuttui turnausmuotoiseksi. Joukkueita sarjassa pelasi vain neljä, ja lisäksi oululainen Top-Team pelasi kerran kaikkia joukkueita vastaan. Pallo & Boys lähti kauteen Marttalan johdolla ja teki farmisopimuksen liigajoukkue Lieksan Innon kanssa. Sen mukaan 15 Pallo & Boysin pelaajaa oli myös Innon käytettävissä. Joukkueen uusi kapteeni oli Jukka Klasila. Sarjassa Pallo & Boys oli kiinni runkosarjan voitossa, mutta viimeinen turnaus pudotti seinäjokelaiset toiseksi tasapisteisiin runkosarjan voittajan RBA:n kanssa. Pallo and the Boysin paras pistemies oli tehoin 16+14=30 pistepörssissä kolmanneksi sijoittunut Juha Alaraatikka. Pallo & Boysin Jaakko Pihlaja taas voitti koko sarjan jäähykuninkuuden. Toinenkin tila sarjassa tiesi kuitenkin paikkaa lopputurnauksessa, johon piti osallistua 1. divisioonan kahden parhaan lisäksi kaksi helsinkiläistä joukkuetta. Ne jäivät kuitenkin pois. Niin turnauksesta muodostui 1. divisioonan loppuottelu, jonka voittajalle tarjottiin paikkaa Kaukalopalloliigaan. Lopulta Pallo & Boys voitti ottelun luvuin 8–4 Toni Ahopellon tehtyä kypärätempun. Täten seinäjokelaiset voittivat historiansa toisen kerran 1. divisioonan mestaruuden.